title: Kolibri (yhtye)

text: Kolibri on kuopiolainen tanssiorkesteri, jolla on kokemusta musiikista ja esiintymisistä sekä Suomessa että esimerkiksi Ruotsin laivoilla ja Amerikassa. Kolibrilta on ilmestynyt nyt 5 levyä; "Neiti XL" vuonna 1999, "Kolibri" 1998, "Kaikki anteeks" 1998, "Everstin Ronski-Riitta" 1997 ja "Kolibri" 1994. Tässä kokoonpanossa soittavat Veli-Matti Kurkinen (rummut, laulu), Anssi K. Laitinen (haitari, basso, piano, laulu), Pete Rissanen (kitara, basso, laulu) ja Vexi Väisänen (koskettimet, harmonikka, laulu). Kolibri on esiintynyt useita kertoja myös televisiossa muun muassa suosituissa Kesäillan valssi -tansseissa pääsolistina ja Huomenta Suomi -lähetyksessä, jossa yhtyeen hanuristi Anssi Laitinen teki Guinnesin maailmanennätyksen harmonikan soitossa.


title: M/T Stena Alexita

text: M/T Stena Alexita () on norjalaisen P/R Stena Ugland Shuttle Tanker I DA:n omistama öljytankkeri. Alus on rakennettu vuonna 1998 Tsuneishi Shipbuildingin telakalla Tadotsussa, Japanissa. Kuollutta painoa "Stena Alexitalla" on 127 466 tonnia. Alus on rekisteröity Norjan lipun alle, ja sen kotisatama on Grimstad. Nykyisin aluksella operoi Stena Bulk.


title: M/T Stena Alexita

text: "Stena Alexitan" sisaralus on M/T "Stena Sirita".


title: M/T Stena Alexita

text: 26. elokuuta 1998 vastavalmistunut alus luovutettiin P/R Nordshuttle III DA:n omistukseen (laivan hallinta luovutettiin Ugland Nordic Shipping AS:lle), joka rekisteröi aluksen Norjan lipun alle. Vuonna 2004 P/R Stena Ugland Shuttle Tanker I DA osti "Stena Alexitan". Uusi omistaja piti aluksen Norjan lipun alla.


title: Ludwig Quidde

text: Ludwig Quidde (23. maaliskuuta 1858 – 4. maaliskuuta 1941) oli saksalainen pasifisti, joka sai Nobelin rauhanpalkinnon vuonna 1927.


title: Ludwig Quidde

text: Ludwid Quidden elämää sävytti elämä neljän eri saksalaisen yhteiskuntajärjestelmän alaisuudessa. Aluksi, vuoteen 1890 saakka, rautakansleri Otto von Bismarck hallitsi yhteiskuntaa, ja sen jälkeen vuoteen 1918 Saksa oli henkilöitynyt Hohenzollernien keisarikuntaan. Sitten vuorossa oli 1918–1933 Weimarin tasavalta, ja lopulta vielä vanhuksena hän sai kokea natsi-Saksan ja Adolf Hitlerin yhteiskunnan. Hän lähti kuitenkin maanpakoon Sveitsiin melkein heti natsien noustua valtaan.


title: Ludwig Quidde

text: Ludwig Quidde syntyi hyvinvoivaan porvarilliseen kauppiasperheeseen ja vietti lapsuutena Bremenissä. Hän opiskeli historiaa, ja jo varhain hän aloitti aktiivisen toimintansa Saksan rauhanyhdistyksessä ("Deutsche Friedensgesellschaft"). Jo nuorena hän vastusti kansleri Bismarckin politiikkaa.


title: Ludwig Quidde

text: Vuonna 1894 hän julkaisi 17-sivuisen kirjasen "Caligula. Eine Studie über römischen Caesarenwahnsinn", jossa oli 79 alaviitettä. Tässä lyhyessä esseessään hän käsitteli yhteneväisyyksiä Rooman keisarikunnan ja oman aikansa välillä. Kirjoittaja löysi paljon yhtäläisyyksiä keisari Caligulan ja Saksan keisari Vilhelm II:n välillä; molemmille oli tyypillisistä esimerkiksi megalomania. Kirjan jälkiseuraukset olivat tuhoisat, sillä hän oli vaatinut kirjasen julkaisua omalla nimellään. Quidde joutui luopumaan akateemisesta urastaan historioitsijana.


title: Ludwig Quidde

text: Quidden saatua rauhantyöstään Nobelin rauhapalkinnon vuonna 1927 oli itsestään selvää, ettei hän enää olisi voinut asua voimalla aseistuvassa natsihallinnon Saksassa. Hän lähti maanpakoon vuonna 1933 ja kuoli maanpakolaisuudessa Sveitsissä.


title: Tuomas Lukka

text: Tuomas Lukka (s. 1974) tuli tunnetuksi valmistuttuaan Suomen nuorimmaksi tohtoriksi 20-vuotiaana vuonna 1995 Helsingin yliopistosta. Hänen väitöskirjansa "Some Studies of Molecular Vibration and Vibration-rotation Hamiltonians" käsitteli fysikaalista kemiaa. Vuodesta 2007 alkaen Lukka työskentelee suomalaisessa koneoppimista ja robotiikkaa yhdistelevässä ZenRobotics-yrityksessä (ent. Zendroid), hän on myös yksi yrityksen perustajista. Aiemmin hän on ollut tutkijana Harvardissa, Jyväskylän yliopistossa ja Teknillisessä korkeakoulussa.


title: Gabriel Byrne

text: Gabriel James Byrne (s. 12. toukokuuta 1950 Dublin, Irlanti) on irlantilainen näyttelijä.


title: Gabriel Byrne

text: Gabriel Byrne, kuusilapsisen perheen esikoinen, syntyi Dublinissa. Hänen isänsä oli tynnyrintekijä ja äitinsä sairaalatyöntekijä. Byrne sai katolisen kasvatuksen.


title: Gabriel Byrne

text: Byrne kävi Dublinin yliopistoa, jossa hän opiskeli arkeologiaa, kielitiedettä ja iiriä.


title: Gabriel Byrne

text: Valmistuttuaan yliopistosta Gabriel Byrne työskenteli muun muassa arkeologina, kokkina, härkätaistelijana ja espanjan kielen opettajana. Näyttelijän ammattia Byrne kokeili ensimmäisen kerran vasta 29-vuotiaana, kun hän liittyi Focus- ja Abbey-teattereihin Dublinissa. Myöhemmin Byrne työskenteli teatterinäyttelijänä myös Lontoossa. Hänen alkuperäinen kiinnostuksensa iirin kieleen säilyi ammatinvaihdoksista huolimatta. Byrne kirjoitti ensimmäisen näytelmänsä iirin kielellä: "Draiocht" esitettiin 1990-luvulla Irlannin kansallisella iirinkielisellä kanavalla, TG4:llä.


title: Gabriel Byrne

text: Gabriel Byrnen läpimurto näyttelijänä tapahtui vuonna 1979 irlantilaisen televisiosarjan "The Riordans" viimeisellä tuotantokaudella. "The Riordans" poiki samana vuonna spin-offin nimeltä "Bracken", jossa Byrnekin esiintyi.


title: Gabriel Byrne

text: Uther Pendragonin rooli vuoden 1981 elokuvassa "Excalibur – sankarin miekka" oli Gabriel Byrne esikoisrooli ison budjetin elokuvissa. Sittemmin hän on esiintynyt muun muassa Bryan Singerin jännityselokuvassa "Epäillyt", Arnold Schwarzeneggerin tähdittämässä apokalyptisessä elokuvassa "End of Days" ja David Cronenbergin tutkiskelevassa draamassa "Spider".


title: Gabriel Byrne

text: Gabriel Byrne meni naimisiin näyttelijä Ellen Barkinin kanssa vuonna 1988. Heillä on avioliitosta kaksi lasta: poika Jack Daniel (s. 1989) ja tyttö Romy Marion (s. 1992). Liitto päättyi asumuseroon vuonna 1993 ja lopulta sopuisaan avioeroon vuonna 1999. Elokuussa 2014 Byrne avioitui toistamiseen tuottaja Hannah Beth Kingin kanssa.


title: Gabriel Byrne

text: Vuonna 1995 ilmestyi Byrnen kirjoittama elämäkerta "Pictures in my Head" (ISBN 0-86327-709-8).


title: Gabriel Byrne

text: Gabriel Byrne vieraili ensimmäisen kerran Yhdysvalloissa vasta 37-vuotiaana. Nykyään hän asuu Manhattanilla, New Yorkissa.


title: Trapit

text: Trapit ("Otididae") on lintujen heimo, jonka jäseniä elää Aasiassa, Australiassa, Euroopassa ja varsinkin Afrikassa. Kuusitoista heimon 25 lajista on afrikkalaisia.


title: Trapit

text: Trapit ovat kaikkiruokaisia ja pesivät maassa. Ne kävelevät tanakasti vahvoilla jaloillaan. Monilla lajeilla on näyttävät soidinmenot.Trappien heimoon kuuluu myös edellä esitettyihin sukuihin kuulumattomat lajit:


title: Joseph Fielding Smith

text: Joseph Fielding Smith, Jr. (19. heinäkuuta 1876 – 2. heinäkuuta 1972) oli Myöhempien aikojen pyhien Jeesuksen Kristuksen kirkon kymmenes presidentti, profeetta ja ilmestyksensaaja vuodesta 1970 aina kuolemaansa asti. Häntä edelsi virassa David O. McKay ja seurasi Harold B. Lee. Joseph Fielding Smithin isä oli kirkon kuudes presidentti Joseph F. Smith.


title: Joseph Fielding Smith

text: Joseph Fielding Smith syntyi Joseph F. Smithin ja Julina Lambsonin poikana Salt Lake Cityssä. Hänen äitinsä toimi kätilönä, ja nuori Joseph ajoi usein äitinsä synnyttävien naisten luo eri puolille Salt Lake Cityä.


title: Joseph Fielding Smith

text: Smith nai ensimmäisen vaimonsa Louise Shurtliffin juuri ennen lähtöään lähetystyöhön Isoon-Britanniaan. Hänen palattuaan lähetystyöstä he saivat kaksi lasta, mutta Louise kuoli jo vuonna 1908. Hänen toinen vaimonsa oli Ethel Reynolds, jonka kanssa Smith sai neljä tyttöä ja viisi poikaa. Heidän nuorin tyttärensä Amelia meni myöhemmin naimisiin kuuluisan mormoniteologin Bruce R. McConkien kanssa. Ethelin kuoltua Smith meni vielä kolmannen kerran naimisiin, Jessie Evansin kanssa.


title: Joseph Fielding Smith

text:
Palattuaan lähetystyöstä 1901 Smith alkoi työskennellä kirkon virallisena historioitsijana. Tässä virassa hän toimi myös sihteerinä yleiskonferenssissa, jossa hänet kutsuttiin kahdentoista apostolin koorumin jäseneksi 1910, hänen isänsä toimiessa kirkon presidenttinä. Yksikään kirkon presidenteistä ei ole toiminut apostolina yhtä pitkää aikaa, vuodesta 1910 vuoteen 1972. Vuodesta 1951 vuoteen 1970 Smith toimi kahdentoista apostolin koorumin presidenttinä. Vuonna 1921 Smith valittiin uudelleen kirkon viralliseksi historioitsijaksi. Hän piti virkaa hallussaan aina vuoteen 1970, jolloin hänet valittiin presidentiksi.
Smith vietti suurimman osan ajastaan apostolina Salt Lake Cityssä. Hän toimi myös Salt Lake Cityn temppelin esimiehenä vuosina 1945–1949. Tänä aikana Smith teki myös kiertomatkan Latinalaisen Amerikan pyhien luo. Palattuaan kiertomatkaltaan Smith pysähtyi Arizonassa ja ilmoitti sikäläisen temppelin johtajalle, että hän oli päättänyt suositella endaumenttiseremonian kääntämistä espanjaksi.


title: Joseph Fielding Smith

text: Smith toimi myös Utahin sukututkimusseuran ja sitä seuranneen Myöhempien aikojen pyhien Jeesuksen Kristuksen kirkon sukututkimusseuran johtajana vuodesta 1934 vuoteen 1961. Hänen aikanaan sukututkimustyö laajeni huomattavasti.


title: Joseph Fielding Smith

text: Vaikka Smith vietti suurimman osan ajastaan Yhdysvalloissa, hän teki myös merkittäviä palveluksia kirkolleen muualla. Vuonna 1939 hän oli kiertomatkalla Euroopassa tarkastamassa sikäläisten lähetyskenttien oloja. Maailmanpoliittisen tilanteen kiristyttyä Smith valvoi Eurooppaan lähetettyjen lähetyssaarnaajien kotiuttamista juuri ennen toisen maailmansodan puhkeamista. 1950 Smith teki tarkastusmatkan Meksikon lähetyskentälle. 1955 hän teki pitkän matkan Aasiaan. Tällä matkallaan hän vihki sekä Korean että Filippiinit evankeliumin saarnaamiselle. 1957 hän matkusti Eurooppaan vihkiäkseen Lontoon temppelin. Samalla hän erotti yhdeksän Ranskassa toiminutta lähetyssaarnaajaa syyttäen näitä harhaoppien levittämisestä. Nämä olivat liittyneet erääseen pieneen mormonistiseen, moniavioisuutta harjoittaneeseen ryhmään, Aikojen täyteyden esikoisten kirkkoon.


title: Joseph Fielding Smith

text: Noustessaan kirkon presidentiksi Smith oli jo iäkäs ja sairaalloinen, ja hänen virkakautensa jäikin vain kahden ja puolen vuoden mittaiseksi. Tästä huolimatta Smith sai aikaan myös uudistuksia. Hänen aikanaan pidettiin ensimmäiset aluekonferenssit. Hän myös järjesti kirkon lehtien julkaisun yhtenäisemmäksi.


title: Joseph Fielding Smith

text:
Joseph Fielding Smith on eräs MAP-kirkon tuotteliaimpia ja tunnetuimpia teologeja. Hänen ajattelunsa on leimannut suuresti MAP-kirkon oppikehitystä. Erityisen tunnettu on Smithin kolmiosainen kirkon oppeja käsittelevä teos "Doctrines of Salvation", joka on käännetty suomeksi nimellä "Pelastuksen oppeja". Teologisesti Smith oli konservatiivinen.
Hän profiloitui myös vakaumuksellisena kreationistina, erityisesti teoksellaan "Man, His Origin and Destiny".


title: Munalikööri

text: Munalikööri eli advocaat on kermaista ja paksua likööriä, joka valmistetaan munankeltuaisesta, sokerista ja alkoholista (yleensä brandy-tisleestä). Likööri maustetaan usein vaniljalla, ja sen alkoholipitoisuus on 14-20 %. Munalikööriä valmistavat muun muassa Bols ja DeKuyper.


title: Munalikööri

text: Munalikööriä voidaan käyttää leivonnassa ja erilaisten jälkiruokien valmistamiseen. Tunnetuin munalikööridrinkki on "lumipallo", jossa likööri pidennetään sitruunalimonadilla. Joskus drinkkiin lisätään myös vodkaa.


title: Weitra

text: Weitra on kaupunki Ala-Itävallassa. Weitra kuuluu Gmündin piiriin ja on osa Itävallan Waldvierteliä.


title: Weitra

text: Weitrassa on Itävallan vanhin toiminnassa oleva olutpanimo.


title: Weitra

text: Großwolfgers, Oberbrühl, Oberwindhag, Reinprechts, Spital, St. Wolfgang, Sulz, Tiefenbach, Unterbrühl, Walterschlag, Weitra ja Wetzles


title: Spital

text: Spital voi tarkoittaa ainakin seuraavia asioita:


title: Ira Levin

text: Ira Levin (27. elokuuta 1929 New York – 12. marraskuuta 2007 New York) oli yhdysvaltalainen kirjailija sekä laulun- ja näytelmientekijä.


title: Ira Levin

text: Levin suoritti opintonsa Horace Mann Schoolissa ja New Yorkin yliopistossa, jossa hän opiskeli filosofiaa ja englannin kieltä. Yliopiston jälkeen hän kirjoitti opetuselokuvia ja teki käsikirjoituksia televisiolle.


title: Ira Levin

text: Levinin ensimmäinen tuotantoon päässyt näytelmä oli "No Time for Sergeants", jonka hän kirjoitti Mac Hymanin romaanin pohjalta. Näytelmästä tehtiin myös elokuva vuonna 1958.


title: Ira Levin

text: Levinin ensimmäinen romaani "Suudelma ennen kuolemaa" (1953) sai erinomaisen vastaanoton sekä yleisöltä että kriitikoilta ja hän sai vuonna 1954 Edgar-palkinnon parhaasta romaanista. Romaani on tehty kahdesti elokuvaksi, vuonna 1956 ja 1991.


title: Ira Levin

text: Levinin tunnetuin näytelmä on "Deathtrap" (suomennoksena "Murhaleikki" tai "Murhaloukku"), joka on ollut pisimpään Broadwaylla esitetty komedia-trilleri. Näytelmä toi hänelle toisen Edgar-palkinnon. Vuonna 1992 näytelmästä tehtiin elokuvaversio, jossa pääosia näyttelivät Christopher Reeve ja Michael Caine.


title: Ira Levin

text: Levinin tunnetuin romaani on "Rosemaryn painajainen" (1968), joka toi satanismin ja okkultismin nykyajan Manhattanille. Teos myös filmattiin, ja sen pääosissa esiintyivät Mia Farrow ja John Cassavetes. Ruth Gordon sai Oscar-palkinnon parhaasta naissivuosasta. Elokuvan käsikirjoituksen laati ja sen ohjasi Roman Polański.


title: Ira Levin

text: Myös muita Levinin teoksia on filmattu: "Mengelen pojat" ("The Boys from Brazil") vuonna 1978; "The Stepford Wives" kahdesti, vuosina 1975 ja 2004; "Taivaansilpoja" vuonna 1993. Romaanista "The Boys from Brazil" on valmisteilla uusi elokuvaversio, jonka pitäisi valmistua vuonna 2009.


title: Psykoedukaatio

text: Psykoedukaatio on erityisesti vaikeissa mielenterveyden häiriöissä käytetty koulutuksellinen työskentelytapa, jonka tavoite on lisätä mielenterveyskuntoutujan ja hänen perheensä tai muun lähiyhteisön ymmärrystä pitkäaikaisesta sairaudesta ja sen mahdollisimman hyvästä hallinnasta jokapäiväisen elämän puitteissa. Psykoedukaatio kattaa kuntoutujan hoidon kokonaisuuden, johon kuuluvat kriisiapu, lääkehoito, keskustelut, ohjaus, yksilöllinen hoitosuhde, erilaiset yksilö- ja ryhmämuotoiset hoidot ja terapiat, asumisvalmennus, työhön valmennus, päivätoiminta ja muut tarvittavat palvelut ja toimenpiteet.


title: Psykoedukaatio

text: Psykoedukaatio on rakenteeltaan ja sisällöltään hyvin samanlaista kuntoutustoimintaa kuin sopeutumisvalmennus, jonka tarkoituksena on antaa vammaiselle/pitkäaikaissairaalle henkilölle ja hänen läheisilleen tietoa vammasta/sairaudesta ja sen hallintaan liittyvistä kysymyksistä laajassa biopsykososiaalisessa viitekehyksessä.


title: Psykoedukaatio

text: Suomessa psykoedukaatio on rajatumpaan kohderyhmään (skitsofrenia ja eräät muut vaikeat psykiatriset häiriöt) sovellettuna menetelmänä määrämuotoisempaa kuin sopeutumisvalmennus. Kotimaisen ja kansainvälisen tutkimuksen vertailua ja yhteensovittamista haittaa se, että sopeutumisvalmennus on Suomessa lakisääteinen kuntoutuspalvelu, eikä vastaavaa käsitettä tai palvelua samassa mielessä ole muualla. Psykoedukaation rinnalla tai sitä täydentäen esiintyvät usein potilaskoulutus, potilasohjanta, itsehoidon neuvonta tai koulutuksellinen perhetyö.


title: Psykoedukaatio

text: Psykoedukaatio ei ole hoitoa eikä terapiaa, mikä näkyy siinäkin, että psykoedukaatio ottaa lähtökohdakseen vaikean sairauden olemassaolon ja sen muodostamien realiteettien tunnustamisen. Psykoedukaatiossa on kuitenkin mukana hoidollisia ja terapeuttisia elementtejä. Cochrane-yhteistyön näytönastekatsauksen mukaan psykoedukaatio parantaa lääkemyönteisyyttä ja vähentää sairauden takia tarvittavia sairaalajaksoja. Sitä suositellaan osaksi mitä tahansa kuntoutusohjelmaa.


title: Psykoedukaatio

text: Skitsofreniapotilaiden kuntoutusta käsittelelvässä väitöskirjassa Esa Nordling suosittelee yhtenä kehittämiskohteena, että potilaiden omaisille annettavaa ammatillista ja henkistä tukea on lisättävä huomattavasti, ja että kotikäynnit, psykoedukatiiviset omaisryhmät, omaisten päivät ja yhteistyö omaisyhdistysten kanssa ovat tärkeitä kehittämiskohteita. Nordlingin mukaan perheelle suunnattujen psykososiaalisten interventioiden pitäisi kestää vähintään yhdeksän kuukautta.


title: Psykoedukaatio

text: Psykoedukaation taustateoriaksi mainitaan tavallisimmin haavoittuvuus-stressi –malli, joka voidaan laajentaa kattamaan psyykkiset, sosiaaliset ja biologiset tekijät skitsofreniaa selittäväksi teoriaksi. Tuula de Bruijnin Oulun yliopistosairaalan psykiatrian klinikassa kehittelemässä psykoedukatiivisen työn prosessissa käsitellään potilaan ja hänen perheensä kanssa haavoittuvuus-stressimallin perusajatusta ja sen jälkeen kolmea pääteemaa


title: Psykoedukaatio

text: Kuopion yliopistosairaalan psykiatrian klinikan professori Hannu Koponen katsoo, että psykoedukaatiosta voisi tulla merkittävä lisä psykoosien hoitoon, koska se on tutkimusten mukaan vaikuttavaa eikä sen toteutus vaadi pitkää edeltävää koulutusta ammattihenkilöiltä.


title: Psykoedukaatio

text: Yrjö Lähteenlahden mukaan psykoedukaatio alkaa sairautta (skitsofreniaa) koskevan perustiedon antamisesta, minkä jälkeen keskitytään perhekohtaisesti kahteen aihealueeseen


title: Psykoedukaatio

text: Ongelmaratkaisuvalmennus perustuu kuusiportaiseen malliin, jonka ensimmäinen aihe on mahdollisimman tarkka ongelmien rajaus, jota seuraavat ratkaisuvaihtoehtojen tarkastelu, sopivimman valinta, toteutuksen suunnittelu, toteutus ja onnistumisen arviointi. Olennaista ei ole yksittäisen ratkaisun onnistuminen vaan perheen työskentelytavan kehittäminen.


title: Pinnallinen pakaralihas

text: Pinnallinen pakaralihas () on kotieläimillä oleva takaraajan lihas, joka hevosella ja lihansyöjillä löytyy erillisenä lihaksena. Muilla kotieläimillä pinnallinen pakaralihas yhdistyy kaksipäiseen reisilihakseen muodostaen musculus gluteobiceps lihaksen.


title: Pinnallinen pakaralihas

text: Pinnallinen pakaralihas lähtee lonkkaluun suoliluusta ja ristinikamien muodostamasta ristiluusta. Lihas päättyy reisiluuhun.


title: Pinnallinen pakaralihas

text: Lihansyöjillä lihas osallistuu lonkkanivelen ojennukseen ja takaraajan loitontamiseen. Hevosilla lihas puolestaan koukistaa lonkkaniveltä.


title: Keskimmäinen pakaralihas

text: Keskimmäinen pakaralihas () kuuluu pakaralihaksiin eli ihmisellä sijaitsee jalassa ja eläimillä takaraajassa. Ihmisen muita pakaralihaksia ovat iso pakaralihas ja pieni pakaralihas. Eläimillä vastaavat lihakset ovat pinnallinen pakaralihas ja syvä pakaralihas. Keskimmäinen pakaralihas lähtee lonkkaluun suoliluusta ja päättyy reisiluuhun. Lihas osallistuu lonkkanivelen ojentamiseen ja takaraajan loitontamiseen.


title: Trairismi

text: Trairismi on romanialaisen filosofin Nae Ionescun kehittämä aate. Siinä yhdistyvät eksistentialismi ja rautakaartiin liittyvät ideat fasistisiin aatteisiin. Aate oli voimissaan maailmansotien välisessä Romaniassa. Karismaattisena tunnetun Ionescun vaikutuspiiriin kuuluivat kansallismieliset oikeistolaiset Constantin Noica, Mircea Eliade, Emil Cioran, Mircea Vulcănescu ja Petre Ţuţea.


title: Syvä pakaralihas

text: Syvä pakaralihas () kuuluu pakaralihaksiin yhdessä keskimmäisen pakaralihaksen ja pinnallisen pakaralihaksen kanssa eli se on takajalan lihas. Syvä pakaralihas lähtee lonkkaluun suoliluusta ja päättyy reisiluuhun. Sen tehtävänä on takaraajan loitontaminen.


title: Leveän peitinkalvon jännittäjälihas

text: Leveän peitinkalvon jännittäjälihas () kuuluu lonkan uloimpiin lihaksiin. Se lähtee lonkasta suoliluun etuyläkärjestä ja kiinnittyy nimensä mukaisesti leveään peitinkalvoon (), joka puolestaan kiinnittyy sääriluun ulkonivelnastaan suoliluu-säärisiteenä. Leveän peitinkalvon jännittäjälihas osallistuu lonkkanivelen koukistamiseen ja polvinivelen ojentamiseen. Lisäksi se tukee polvea abduktiosuuntaan, esimerkiksi kävelysyklin tukivaiheessa kun niveleen kohdistuu polvea sisäänpäin vääntäviä voimia yläpuolisen kehon painosta.


title: Leveän peitinkalvon jännittäjälihas

text: Leveän peitinkalvon jännittäjälihasta hermottaa superior gluteal hermo, segmentit L4, L5 ja S1.


title: Robert Smith (poliitikko)

text: Robert Smith (3. marraskuuta 1757 Lancaster – 26. marraskuuta 1842 Baltimore) oli Yhdysvaltain ulkoministeri 1809–1811 James Madisonin ollessa presidenttinä. Sitä ennen hän oli toiminut laivastoministerinä ja oikeusministerinä.


title: Robert Smith (poliitikko)

text: Smith istui Marylandin osavaltion senaatissa 1793–1795 ja edustajainhuoneessa 1796–1800.


title: Margaret Cavendish

text: Margaret Cavendish, Newcastle upon Tynen herttuatar (syntyjään Margaret Lucas) (1623 – 15. joulukuuta 1673) oli englantilainen aristokraatti, kirjailija ja filosofi. Hän kirjoitti romanttista proosaa, runoja, esseitä, näytelmiä ja filosofista kirjallisuutta.


title: Margaret Cavendish

text: Cavendish julkaisi teoksensa omalla nimellään aikana, jolloin suurin osa naiskirjailijoista julkaisi teoksensa anonyymisti. Hänen teoksensa käsittelivät sukupuolta, valtaa, tapoja ja luonnonfilosofiaa. Cavendishin teos "The Blazing World" on varhaisimpia esimerkkejä tieteiskirjallisuudesta. Luonnonfilosofina Cavendish hylkäsi aristotelismin ja 1600-luvun mekanistisen filosofian.


title: Henriikka Tavi

text: Henriikka Tavi (s. 4. tammikuuta 1978) on suomalainen runoilija. Hän voitti vuonna 2007 Helsingin Sanomain kirjallisuuspalkinnon runokokoelmallaan "Esim. Esa". Runoteosta luonnehdittiin palkintoraadin perusteissa sananveistotaiteeksi, kokeelliseksi ja leikilliseksi.


title: Henriikka Tavi

text: Tavi on lähtöisin Vehkalahdelta, josta hän muutti Helsinkiin ja meni Sibelius-lukioon. Ylioppilaaksi päästyään hän alkoi opiskella Helsingin yliopistossa teoreettista filosofiaa, estetiikkaa ja yleistä kirjallisuustiedettä. Hän valmistui filosofian maisteriksi vuonna 2003. Tavi on opiskellut kirjoittamista Kriittisessä korkeakoulussa.


title: Henriikka Tavi

text: Tavi sai kolmannesta runoteoksestaan "Toivo" (2011) vuoden 2011 Kalevi Jäntin palkinnon ja Yleisradion myöntämän Tanssiva karhu -runopalkinnon. Se on lokakuussa 2014 ehdolla myös Pohjoismaiden neuvoston kirjallisuuspalkinnon saajaksi.


title: Henriikka Tavi

text: Vuonna 2012 Tavi toteutti 12-projektin, jonka tavoitteena oli julkaista vuoden ajan joka kuukausi yksi runokokoelma. Projekti oli osa hänen Jyväskylän yliopistoon tekeillä ollutta väitöskirjaansa. Ohjaaja Lija Fischer teki runoista monitaiteellisen 12-esityssarjan, jota esitettiin vuoden mittaan.


title: Henriikka Tavi

text: Tavi kuuluu runouslehti "Tuli&Savun" toimituskuntaan. Hän opettaa suomea ruotsinkielisessä lukiossa. Tavi on myös kääntänyt kirjallisuutta.


title: Puolijänteinen lihas

text: Puolijänteinen lihas () kuuluu takaraajan lihaksiin. Se alkaa lonkkaluun istuinluusta ja ensimmäisestä häntänikamasta sekä sialla ja hevosella myös ligamentum sacrotuberale latumista. Sen päätekohta on sääriluu. Puolijänteinen lihas osallistuu lonkkanivelen ojentamiseen sekä polvinivelen koukistamiseen ja sisäkiertoon.


title: The Communards

text: The Communards oli brittiläinen 1980-luvun popduo. Yhtyeen perusti vuonna 1985 Bronski Beatistä lähtenyt laulaja Jimmy Somerville yhdessä klassisen koulutuksen saaneen muusikon Richard Colesin kanssa. Vaikka Colesin pääsoitin oli piano, hän soitti monia muitakin instrumentteja. Hän muun muassa soitti klarinettisoolon Bronski Beatin hitillä "It Ain't Necessarily So".


title: The Communards

text: The Communardsin ensimmäinen Britannian Top30-hitti oli pianopohjainen debyyttisingle "You Are My World". Seuraavana vuonna yhtye nousi Britannian listaykköseksi singlellään "Don't Leave Me This Way". Kappale on alun perin Harold Melvin & the Blue Notesin soulklassikko, The Communardsin versio otti vaikutteensa Thelma Houstonin vuoden 1977 cover-versiosta. Kappale oli listaykkösenä neljä viikkoa ja oli Britannian vuoden 1986 myydyin single. Duon lisäksi sillä vieraili laulajana Sarah Jane Morris.


title: The Communards

text: Myöhemmin vuonna 1986 The Communardsin single "So Cold the Night" nousi brittilistan sijalle kahdeksan. Seuraavana vuonna ilmestynyt albumi "Red" sisälsi Jackson 5:n kappaleen "Never Can Say Goodbye" - The Communardsin version inspiraatio tuli tällä kertaa Gloria Gaynorin coverista vuodelta 1974. Yhtyeen kolmas Top10-hitti oli parhaimmillaan listanelosena.


title: The Communards

text: The Communards kasvoi ensimmäisen levyn jälkeen duosta isommaksi yhtyeeksi. Red-albumilla soitti isompikin joukko muusikkoja, etenkin naisia jousisoittajina ja he kulkivat levyllä ja kiertueella nimellä Communards Honoraries. Osa näistä muusikoista oli soittanut mm. Marc Almondin kanssa ja he ovat olleet mukana myös myöhemmin Jimmy Somervillen soolouralla, joka jatkuu nykyäänkin.


title: The Communards

text:
The Communards kävi toukokuulla 1987 keikalla myös Helsingissä, Tavastia-klubilla. Kokoonpanossa oli perustajaduon lisäksi mukana myös naissoittajien ryhmä Communards Honoraries, mm. rumpali ja viulisteja. Yhtye oli majoittuneena Hotelli Torniin.
The Communards hajosi vuonna 1988 ja Somerville aloitti soolouran. Coles alkoi tehdä hengellistä työtä ja toimii nykyään pappina.


title: Puolikalvoinen lihas

text: Puolikalvoinen lihas () kuuluu takaraajan lihaksiin. Se jakantuu lihansyöjillä, märehtijöillä ja sialla kahteen osaan. Puolikalvoinen lihas lähtee lonkkaluun istuinluusta ja se päättyy sääri- ja pohjeluuhun. Lihaksen tehtävänä on lonkkanivelen ojentaminen sekä polvinivelen koukistaminen ja sisäkierto.


title: Walter Chatton

text: Walter Chatton (n. 1290–1343) oli englantilainen filosofi ja teologi, joka toimi Oxfordin yliopistossa. Hän kinasi usein yliopistossa samaan aikaan vaikuttaneen Wilhelm Ockhamilaisen kanssa.


title: Walter Chatton

text: Wilhelm Ockhamilainen tunnettiin Occamin partaveitsestään. Chatton esitti sille antipartaveistä:


title: Walter Chatton

text: Chatton siis väitti Occamin partaveistä vastaan esittämällä, että jos selitys ei määrittele väittämän totuutta tyydyttävästi, ja vaikka olisi varma, että selitys on siihen mennessä tosi, tulee vaatia joku toinen selitys. Yksinkertaistetusti, tulee olettaa niin monta entiteettiä kuin asian selittäminen vaatii ilman että selitykseen jää aukkokohtia. Samalla Chattonin voi katsoa esittävän, että totuus määrittyy olemassa oleviin entiteetteihin perustuen, ja että ontologia voidaan tietyissä tapauksissa päätellä väittämistä.


title: Toivo H. Nekton

text: Toivo Herman Nekton (ent. Itkonen; 17. toukokuuta 1881 Kuopio, Suomi – joulukuu 1962 New York, Yhdysvallat) oli amerikansuomalainen asianajaja, joka oli tuomassa vapaamuurariaatetta Suomeen yhdessä insinööri J. E. Tuokkolan kanssa 1920-luvulla ja oli tärkeässä asemassa Suomi-loosin perustamisessa vuonna 1922. Vuonna 1974 perustettiin Helsinkiin hänen nimeään kantava loosi.


title: Toivo H. Nekton

text: Nekton muutti Suomesta Yhdysvaltoihin vuonna 1898 ja asui New Yorkissa. Hän opiskeli New York Law Schoolissa ja St. Lawrencen yliopistossa, josta hän valmistui asianajajaksi. Hän tiettävästi keksi sukunimen "Nekton" poimimalla yksitellen kirjaimia sattumanvaraisessa järjestyksessä oikeasta sukunimestään Itkonen. Nekton oli vuonna 1922 yksi Amerikan Suomalaisen Historiallisen Seuran perustajista.


title: Denise Karbon

text: Denise Karbon (s. 16. elokuuta 1980 Brixen) on italialainen alppihiihtäjä, suurpujottelun kaksinkertainen MM-mitalisti.


title: Denise Karbon

text: Karbon debytoi maailmancupissa kaudella 1997–1998. Hän voitti maaliskuussa 1999 suurpujottelun nuorten maailmanmestaruuden. Vuonna 2003 hän saavutti samassa lajissa hopeaa St. Moritzin MM-kilpailuissa Anja Pärsonin jälkeen. Vuonna 2007 hän oli MM-pronssilla Åressa Nicole Hospin ja Maria Pietilä-Holmnerin takana. Maailmancupissa Karbon on voittanut kuusi suurpujottelukilpailua ja suurpujottelun maailmancupin kaudella 2007–2008.


title: Catharine Trotter Cockburn

text: Catharine Trotter Cockburn (16. elokuuta 1679 - 11. toukokuuta 1749) oli englantilainen kirjailija, näytelmäkirjailija ja filosofi.


title: Catharine Trotter Cockburn

text: Cockburn kirjoitti useita näytelmiä, sekä tragedioita että komedioita. Filosofisen kirjallisuuden puolella hän kirjoitti muun muassa John Locken puolustuksen. Nykyisin hänen teoksiaan tutkitaan varsinkin naistutkimuksessa.


title: T. I. Itkonen

text: Toivo Immanuel Itkonen (20. tammikuuta 1891 Pulkkila – 12. toukokuuta 1968 Helsinki) oli suomalainen kieli- ja kansatieteilijä, joka tunnetaan erityisesti saamen kielen ja saamelaiskulttuurin tutkijana. Hän teki yhdeksän tutkimusmatkaa Lappiin ja kirjoitti useita teoksia saamelaisista. Itkonen työskenteli 1919–1955 eri tehtävissä Muinaistieteellisessä toimikunnassa.


title: T. I. Itkonen

text: Toivo Immanuel Itkosen isä oli Pulkkilan kappalainen Lauri Arvid Itkonen (1865–1925). Toivo oli perheen kolmas lapsi. Itkosten kuusilapsinen perhe muutti Inariin kevättalvella 1899, kun Lauri Itkonen valittiin Inarin kirkkoherraksi. Toivo sai Inarissa ensin kotiopetusta ja siirtyi 1901 Oulun lyseoon, josta hän pääsi ylioppilaaksi 1910.


title: T. I. Itkonen

text: Hän suoritti Helsingin yliopistossa filosofian kandidaatin tutkinnon 1913, lisensiaatin tutkinnon 1916 ja väitteli tohtoriksi 1923. Muinaistieteellisessä toimikunnan amanuenssina Itkonen työskenteli 1919–1932, intendenttinä 1932–1935 ja koko toimikunnan osastonjohtajana 1935–1955. Hän oli myös Suomen muinaismuistoyhdistyksen sihteerinä 1920–1933, Lapin sivistysseuran johtokunnan jäsenenä 1934–1961 sekä jäsenenä Suomen tiedeakatemiassa vuodesta 1947.


title: T. I. Itkonen

text: Itkonen teki vuosina 1911–1949 aikana yhdeksän tutkimusretkeä Lappiin. Hän teki myös tutkimusmatkan Keski-Eurooppaan vuonna 1929, Skandinaviaanan 1931 ja 1947 sekä Italiaan 1955.


title: T. I. Itkonen

text: Itkonen kirjoitti uransa aikana useita teoksia. Hän toimitti 1917 "Inarinlappalaista kansantietoutta" -nimisen teoksen A. V. Koskimiehen vuonna 1886 keräämän materiaalin pohjalta. Vaikka hän ei tehnyt matkoja Venäjälle, hän kirjoitti muiden tutkimusmatkailijoiden aineiston pohjalta teoksen "Suomensukuiset kansat" (1921), jossa hän esitteli tasapuolisesti kansojen esineellistä, yhteiskunnallista ja henkistä kulttuuria sekä historiaa.


title: T. I. Itkonen

text: Itkosen kaksiosainen "Suomen lappalaiset vuoteen 1945" ilmestyi 1948. Siinä hän kirjoitti porolappalaisten nomadismista ja metsälappalaisten vuotuista asuin- ja pyyntipaikkakiertoa. Lapin-matkojensa pohjalta Itkonen teki myös kaksiosaisen koltansaamen sanakirjan "Koltan- ja kuolanlapin sanakirja".


title: T. I. Itkonen

text: Toivo Itkonen oli naimisissa Iina Amanda Seppäsen kanssa. Heillä oli kolme lasta Terho, Marja ja Kerttu.


title: T. I. Itkonen

text: Toivo Itkosella oli yhteensä 12 sisarusta. Heistä tunnetuimmat olivat varatuomari ja Inarin Juutuansuun kivikautisten kotapaikkojen löytäjä Lauri Ilmari Itkonen, Inarin kirkkoherra ja Saamelaisten kristillisen kansanopiston rehtori Tuomo Itkonen sekä akateemikko Erkki Itkonen.


title: Gerald Cohen

text: Gerald Allan "Gerry" Cohen (14. huhtikuuta 1941 Montreal, Kanada – 5. elokuuta 2009) oli kanadalaissyntyinen Oxfordin yliopiston All Souls Collegen Chichele-oppituolin yhteiskunnan ja politiikan tutkimuksen professori. Hän opiskeli Oxfordissa Isaiah Berlinin ja Gilbert Rylen oppilaana.


title: Gerald Cohen

text: Filosofina Cohen kuului analyyttisen marxismin suuntaukseen. Hän puolusti sellaista perinteistä tulkintaa Karl Marxin historiallisesta materialismista, jota sen kriitikot ovat nimittäneet usein taloudelliseksi determinismiksi tai teknologiseksi determinismiksi. Cohen puolusti myös sosialismia eettisin argumentein John Locken, John Rawlsin, Robert Nozickin ajattelua vastaan.


title: Gerald Cohen

text: Cohenilta ovat saaneet vaikutteita muun muassa Jon Elster, John Roemer, Will Kymlicka, Michael Otsuka, John Torrance ja Leslie Jacobs.


title: The Canadian

text: The Canadian on kanadalaisen matkustajajunayhtiö VIA Rail Canadan operoima Toronton ja Vancouverin välillä liikennöivä intercityjunavuoro. Alun perin junavuoroa liikennöi Canadian Pacific Railway nimellä "The Dominion", nimi "The Canadian" on ollut mantereen poikki kulkevan junavuoron nimenä 24. huhtikuuta 1955 alkaen. Historiallisesti nimeä "The Canadian" ovat käyttäneet myös Chicagon ja Montrealin väliset Canadian Pacific Railwayn yöpikajunat.


title: The Canadian

text: Toisen maailmansodan jälkeisinä vuosina Canadian Pacificin matkustajajunat muodostuivat pääasiassa raskaista sekä kevytrakenteisista henkilövaunuista. Yhdysvalloissa sikäläiset rautatieyhtiöt ottivat 1950-luvulla käyttöön uusia teräsrakenteisia matkustajavaunuja. Kanadassa vanhat raskaat vaunut kuitenkin säilyivät liikenteessä vielä 1950-luvun alkuun saakka, jolloin Canadian Pacific investoi uusiin teräsrakenteisiin vaunuihin. Vuonna 1953 CPR tilasi philadelphialaiselta Budd Companylta 155 kappaletta ruostumattomasta teräksestä valmistettuja henkilövaunuja. Tilauserä käsitti 18 kappaletta peräaulalla varustettuja vaunuja, 18 kappaletta korotetulla näköalaosalla varustettuja kupolivaunuja, 30 päivävaunua, 18 ravintolavaunua, ja 71 makuuvaunua. Tämän jälkeen CPR tilasi vielä 18 kappaletta matkatavaravaunuja. Uudet vaunut asetettiin mantereen poikki kulkeville pitkänmatkan reiteille. Vaunujen sisustuksen suunnitteli philadelphialainen arkkitehtiyhtiö Harberson, Hough, Livingston & Larson, joka oli suunnitellut aiemmin muun muassa "Pioneer Zephyr" -kiitojunan.


title: The Canadian

text: CPR tilasi henkilöjuniin uudet veturit General Motorsilta, joka toimitti yhtiölle uusia FP9-sarjan dieselvetureita täydentämään FP7-sarjan kalustoa. FP7- ja FP9-sarjan veturit toimivat henkilöjunien pääasiallisena voimanlähteenä, joskin toisinaan junissa käytettiin myös vanhempia Montreal Locomotive Worksin valmistamia FPA-2-sarjan vetureita sekä 1950-luvun lopulla myös höyryvetureita.


title: The Canadian

text: CPR risti uusitun Toronton ja Vancouverin välillä kulkevan junansa "The Canadianiksi". Junavuoro aloitti liikenteen 24. huhtikuuta 1955. Samana päivänä myös kilpailevan Canadian National Railwayn junavuoro "Super Continental" aloitti liikennöinnin rinnakkaisella reitillä. CNR kuitenkin käytti junissaan vanhaa kalustoa eikä investoinut uuteen henkilöliikennekalustoon ennen vuotta 1964.


title: The Canadian

text: CPR liikennöi "The Canadiania" kahdessa eri osassa Ontarion Sudburyn itäpuolella. Montrealista Vancouveriin liikennöivä juna numero 1 yhdistettiin Sudburyssä Torontosta saapuvan junan numero 11 kanssa yhdeksi junaksi. Vastaavasti itään päin liikennöitäessä junasta numero 2 erotettiin Sudburyssä Torontoon menevän junan 12 vaunut. Matka-aika reitin päästä päähän oli 71 tuntia, 16 tuntia nopeampi kuin aiemman "The Dominion" -junavuoron.


title: The Canadian

text: Vaikka junayhteys oli alun perin kannattava, lentoliikenteen suosio ja yksityisautoilun lisääntyminen vähensi rautateiden matkustajamääriä 1960-luvulla. Kun Trans-Canada Highway valmistui vuonna 1966, CPR lakkautti "The Dominion" -junavuoronsa kokonaan, ja vuonna 1970 anoi Kanadan hallitukselta lupaa lopettaa "The Canadian" -junavuorot. Hallitus antoi anomukseen kielteisen vastauksen, mutta 1970-luvun aikana CPR yritti hankkiutua eroon matkustajaliikennevelvoitteestaan. "The Canadianin" toimintoja ja kuluja leikattiin, ja hallitus maksoi 80% junavuoron tappioista.


title: The Canadian

text: Kruununyhtiö VIA Rail Canada perustettiin 1970-luvun lopulla ja otti virallisesti vastuulleen CPR:n henkilöjunaliikenteen 29. lokakuuta 1978. Tuolloin "The Canadian" osoittautui uuden yhtiön tärkeimmäksi junavuoroksi, ja aluksi se liikennöi vanhalla reitillään. Reittiä täydennettiin Canadian Nationalin aiemmin liikennöimällä "Super Continentalilla", joka liikennöi rinnakkaisella pohjoisemmalla reitillä.


title: The Canadian

text: "Super Continental" lakkautettiin budjettileikkausten yhteydessä vuonna 1990 ja "The Canadian" siirrettiin alkuperäiseltä CPR:n rataverkkoa käyttävältä reitiltään CPR:n reitille, jota "Super Continental" oli aiemmin käyttänyt. Mantereen poikki kulkeva yhteys säilyi ja samalla VIA kykeni edelleen täyttämään sille asetetut ehdot pohjoisen reitin asutuskeskusten palvelemisesta. Samalla junavuoroja kuitenkin vähennettiin kolmeen junavuoroon viikossa.


title: Louis Couturat

text: Louis Couturat (17. tammikuuta 1868 – 3. elokuuta 1914) oli ranskalainen loogikko, matemaatikko, filosofi ja kielitieteilijä. Hän oli merkittävin ranskalainen symbolisen logiikan kehittäjä, ja toimi Charles Peircen, Giuseppe Peanon, ja erityisesti Alfred North Whiteheadin ja Bertrand Russellin ("Principia Mathematica") jalanjäljissä.


title: Louis Couturat

text: Russellin ja Whiteheadin tavoin Couturat näki symbolisen logiikan työkaluna, joka saattoi edistää sekä matematiikkaa että filosofiaa. Tässä hänen näkemyksensä poikkesivat Henri Poincarén näkemyksistä. Couturatin voi katsoa yhtyneen Russellin ja Whiteheadin logisismiin, kun taas Poincaré tuki L. E. J. Brouwerin intuitionismia.


title: Hiihtokeskus Purnu

text: Hiihtokeskus Purnu on Hartolan Vuorenkylässä sijaitseva hiihto- ja laskettelukeskus. Se on Etelä-Suomen pohjoisin hiihtokeskus. Hiihtokeskus sijaitsee 21 kilometrin päässä nelostieltä.


title: Hiihtokeskus Purnu

text:
Hiihtokeskuksen taustalla on Vuorenkylän Purnu Oy -niminen yritys, jonka omistajat ovat Hartolalaisista yksityishenkilöitä.
Vuodesta 2009 hiihtokeskuksen toimitusjohtajana on toiminut Kari Åkman. Rinnepäällikkönä toimii Matti Mustonen.


title: Hiihtokeskus Purnu

text: Hiihtokeskuksesta löytyy viisi laskettelurinnettä ja yksi hissi. Rinteiden korkeusero on 100 metriä ja pisin rinne on 750 metriä. Hiihtokeskuksessa on mahdollisuus hiihdonopetukseen. Laskettelun lisäksi Purnusta löytyy 2 ja 8 kilometrin hiihtoladut.


title: Hiihtokeskus Purnu

text: Ympäristössä on moottorikelkkareittejä ja asuntovaunupaikkoja. Koko hiihtokeskuksessa toimii ilmainen langaton Internet-yhteys.


title: Hiihtokeskus Purnu

text: Hiihtokeskuksesta myös löytyy 120 paikan rinneravintola, kota ja nuotiopaikka.


title: Hiihtokeskus Purnu

text: Hiihtokeskus järjestää laskettelukauden aikana erilaisia tapahtumia. Suosituimpia näistä tapahtumista on Uudenvuodentapahtuma, johon kuuluu soihtulaskua, ilotulituksia, yms, ja Midnight ski party, johon kuuluu erilaisia kilpailua ja musiikkia. Purnu Slope Style on leikkimielinen taitokisa, joka järjestetään kerran kaudessa. Myös moottorikelkkailijoille löytyy oma tapahtumansa, joka koostuu mm. kiihdytysajosta ja enduroradasta.


title: Ikiru – tuomittu

text: Ikiru – tuomittu on Akira Kurosawan ohjaama japanilainen draamaelokuva vuodelta 1952. Elokuvan pääosaa näyttelee Takashi Shimura. "Ikiru" on yksi Kurosawan parhaimmista elokuvista ja kuvastaa parhaiten hänen eksistentialistista elämänfilosofiaansa.


title: Ikiru – tuomittu

text: Elokuvan päähenkilö on byrokraatti Watanabe. Hän kärsii vatsavaivoista ja kivut ovat niin kovat, että hänen on mentävä sairaalaan. Lääkäri ottaa röntgenkuvat Watanaben vatsasta ja havaitsee että Watanabe sairastaa syöpää, josta johtuen hänellä on enää vain kuusi kuukautta elinaikaa. Tästä tiedosta järkyttynyt Watanabe päättää elää loppuelämänsä "täysillä", itseään säästelemättä. Hän muun muassa yrittää saada yhteyttä poikaansa, jota ei ole nähnyt moneen vuoteen, nostaa kaikki rahansa pankista, viettää paheellisen yön kaupungilla ja yrittää tehdä vaikutuksen samassa yhtiössä työskentelevään nuoreen naiseen. Mikään ei kuitenkaan anna hänelle mielenrauhaa. Sitten Watanabe muistaa eräät naiset, jotka toivoivat asuinalueelleen leikkipuistoa, mutta joutuivat kaupungin byrokratian syrjimiksi, minkä takia leikkipuistoa ei tuolloin rakennettu. Viimeisenä tehtävänään Watanabe päättää hankkia naisille leikkipuiston.


title: Ikiru – tuomittu

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Ikiru" oli mukana heistä neljäntoista listalla. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti "Ikirun" kaikkien aikojen sadan parhaan ei-englanninkielisen elokuvan joukkoon.


title: Karl Nickul

text: Karl Voldemar Nickul (31. joulukuuta 1900 Oulu – 2. kesäkuuta 1980 Helsinki) oli suomalainen pasifisti ja saamelaisten tutkija ja puolestapuhuja. Ammatiltaan Nickul oli geodeetti.


title: Karl Nickul

text:
Nickulin isä oli Oulun tarkk-ampujapataljoonan virolainen asemestari Johan Wilhelm Nickul. Nickul osallistui 1918 Suomen sisällissotaan valkoisten puolella lääkintäjoukoissa ja palveli vuoteen 1924 lääkintäaliupseerina armeijassa. Hän toimi tämän jälkeen Maanmittaushallituksen palveluksessa geodeettina.
Oman kertomansa mukaan Nickul oli radikaali pasifisti vuodesta 1927 lähtien ja hän joutuikin vankilaan 1930 kieltäydyttyään osallistumasta kertausharjoituksiin. Nickul vaikutti Suomen Rauhanliitossa 1920- ja 1930-luvuilla ja toimi sen sihteerinä 1931–1966 sekä 1935 perustetun Ihmisoikeuksien liiton sihteerinä.


title: Karl Nickul

text: Ollessaan 1920- ja 1930-luvuilla maanmittaustöissä Petsamossa Nickul tutustui kolttasaamelaisiin ja ystävystyi kolttien johtohahmon Jaakko Sverloffin kanssa. Hän alkoi tutkia kolttien elämää ja esiintyi heidän oikeuksiensa puolestapuhujana julkisuudessa. Talvella 1938 Nickul yhdessä Kustaa Vilkunan ja Eino Mäkisen kanssa kuvasi Petsamon kolttien viimeisen talvikylän Suenjelin eli Suonikylän elämää filmille. Kylä tuhoutui talvisodan aikana ja 1944 koltat joutuivat lopullisesti evakoiksi kun Petsamon alue menetettiin. Sodan jälkeen Nickul avusti kolttien uudelleensijoittumisessa, oli mukana Lapin Sivistysseurassa ja toimi muun muassa Pohjoismaiden Saamelaisneuvoston pääsihteerinä.


title: Backstreet Boys (albumi)

text: Backstreet Boys on Backstreet Boys-yhtyeen debyyttialbumi, joka julkaistiin Euroopassa, Aasiassa, Kanadassa ja muutamilla muilla markkinoilla 6. toukokuuta 1996. Albumi oli suuri menestys sen sisältäessä useita radiostakin tunnettuja hittisinglejä. Kaikki kyseiset singlet julkaistiin myöhemmin myös toisella yhtyeen nimeä kantavalla albumilla Yhdysvalloissa vuonna 1997.


title: Backstreet Boys (albumi)

text: Tällä albumilla on muutamia eri kappalelistoja eri markkinoilla, mikä onkin tavallista BSB:n albumeille. Saksan painoksessa on kyseisen albumin kappaleiden "vakio"-lista. Albumin julkaisupäivä on hieman kiistanalainen, joissain se on 1995 ja toisissa taas 1996. Hieman sekaannuksia on tietenkin tuonut eri versioiden julkaisu eri markkinoilla. Euroopan maissa virallisilla listoilla, kuten Saksassa, Sveitsissa ja Itävallassa, julkaisupäivä on kuitenkin 6. toukokuuta 1996, ja muutamilla Euroopan listoilla päivä on muutaman viikon päästä edellisestä.Euroopan erikoisversiossa (jossa on musta-valkoinen kansikuva) sisältää kolme bonus-kappaletta:Backstreet Boysilla on kulta ja platina palkintoja yli 38 maasta myytyään yli 8 miljoonaa albumia.


title: Haminan linnoitus

text: Haminan linnoitus sijaitsee Suomenlahden rannalla, ja se on nykyisin tiiviisti osa Haminan kaupungin keskustaa. Haminan linnoitus on yksi maailman harvoista niin sanotuista ympyrälinnoituksista. Se edustaa Välimeren maissa kehitettyä renessanssin ihannekaupunki-ideaa, ja sen esikuvana voidaan pitää pohjoisitalialaista Palmanovan kaupunkia.


title: Haminan linnoitus

text: Haminan kaupungin paikalla oli Vehkalahden markkinapaikka, joka oli saanut kaupunkioikeudet vuonna 1653 nimellä Vehkalahden Uusikaupunki. Kaupunki tuhoutui Suuressa Pohjan sodassa vuonna 1712. Linnoituksen rakennustyöt aloitti Uudenkaupungin rauhan jälkeen 1720-luvun alussa ruotsalaiskenraali Axel von Löwen, joka näin halusi pysäyttää Venäjän levittäytymisen Suomenlahden ympäristöön, sillä Venäjän keisarin Pietari Suuren päämäärä oli laajentua ja avata tie Suomenlahden kautta maailman merille. Samoihin aikoihin aloitettiin kaakkoisrajalla myös Lappeenrannan linnoituksen rakennustyöt.


title: Haminan linnoitus

text: Linnoituksen bastionirintaman suojissa toimi varuskunta, joka vastasi asukkaiden turvallisuudesta. Kuusi bastionia nimettiin Suomen toisten linnoituskaupunkien mukaan.


title: Haminan linnoitus

text: Ruotsin ja Venäjän välisen hattujen sodan (1741–1743) aikana vielä pahasti keskeneräinen linnoitus joutui antautumaan venäläisille, ja alue liitettiin Venäjään. Kenraali Aleksandr Suvorov vauhditti rakennustöitä ja rakennutti muun muassa harmaakivimuurit.


title: Haminan linnoitus

text: Museovirasto on antanut luvan puhkaista muuriin tunnelin jonka kautta on yhteys Vallikentän ja tapahtuma-areenan välille.


title: Haminan linnoitus

text: Linnoitusta ympäröi alkujaan seitsemän bastionia, joista kuusi on yhä jäljellä.


title: Haminan linnoitus

text: Keskusbastioni sijaitsee linnoituksen pohjoisreunustalla, Kirkkojärven rannalla. Se rakennettiin vuonna 1803 hollantilaissyntyisen kenraali Peter van Suchtelenin suunnitelmien mukaan. Vuonna 1998 bastioniin rakennettiin Euroopan suurin kesäajan telttakatos.


title: Haminan linnoitus

text: Keskusbastionista käytetään nykyisin myös nimitystä "Hamina Bastioni", mutta sitä ei tule sekoittaa linnoituksen itäosassa sijaitsevaan Haminan bastioniin. Keskusbastioni sisältää 58 kasemattia. Bastionin pituus on 240 metriä ja sitä reunustaa kaksi kaponieeria eli linnoitettua tykistöasemaa, "Puolikuu 1" ja "Puolikuu 2".


title: Haminan linnoitus

text: Savonlinnan bastioni sijaitsee Keskusbastionin itäpuolella, Kadettikoulunkadun pohjoispuolella. Reserviupseerikoulun päärakennus ja varuskuntasairaala sijaitsevat sen alueella.


title: Haminan linnoitus

text: Haminan bastioni, jota ei tule sekoittaa Keskusbastionissa toimivaan Hamina Bastioniin, sijaitsee linnoituksen itäosassa, Kadettikoulunkadun eteläpuolella.


title: Haminan linnoitus

text: Turun bastioni sijaitsee linnoituksen eteläosassa, Maariankadun itäpuolella. Senaattikiinteistö möi omistamansa alueen, joka on tällä hetkellä yksityisessä omistuksessa.


title: Haminan linnoitus

text: Helsingin bastioni purettiin vuonna 1889, ja siitä on jäljellä ainoastaan vuonna 1790 rakennettu Lipputorni. Bastionin paikalla sijaitsee nykyisin kauppatori.


title: Haminan linnoitus

text: Lappeenrannan bastioni sijaitsee kauppatorin ja Mannerheimintien välissä. Haminan Kesäpuisto perustettiin bastionin alueelle 1850-luvulla. Puiston yhteydessä on Karl August Wreden suunnittelema ja vuonna 1884 rakennettu Puistotalo.


title: Haminan linnoitus

text: Hämeenlinnan bastioni sijaitsee Mannerheimintien pohjoispuolella. Bastionissa sijaitseva ruutikellari toimii taidegalleriana ja kokoustiloina.


title: Haminan linnoitus

text: Linnoitukseen johti kolme sisäänkäyntiä, joita vartioivat vartiorakennukset. Kaupunkiin pääsi vain näiden vartiopisteiden kautta ja tulijoiden oli luovutettava passit ja mahdollisesti mukana olleet aseet porttivartioon.


title: Haminan linnoitus

text: Nykyisen Mannerheimintien varrella sijaitseva Lappeenrannan portin vartiorakennus on rakennettu vuonna 1774. Rakennus toimi linnoituksen ja varuskunnan päävartiona vuosina 1840–1974, sen jälkeen siinä toimi Reserviupseerikoulun museo vuoteen 1995 asti. Nykyisin rakennuksessa sijaitsee Museoviraston Haminan toimipiste.


title: Haminan linnoitus

text: Vartiorakennus on kokenut vuosisatojen aikana useita muutoksia. Päävartion aikana sen suurimmassa huoneessa oli kahdeksan vankikoppia, joiden ikkuna-aukkojen paikat ovat yhä nähtävillä sisäpuolella. Ulkoseinissä ikkunoiden paikat ovat vaihdelleet ja vankituvasta johti aikoinaan ovi kadulle. RUK-museon siirryttyä pois rakennus restauroitiin ja vuosien saatossa tehtyjä muutoksia palautettiin lähemmäs alkuperäistä asua.


title: Haminan linnoitus

text: Viipurin portin vartiorakennus on rakennettu 1774 ja se sijaitsee nykyisen Kadettikoulunkadun varrella, Reserviupseerikoulun päärakennuksen vieressä. Rakennuksen ulkoasu on muuttunut alkuperäisestä.


title: Haminan linnoitus

text: Maariankadun varrella sijaitseva Meriportin vartiorakennus on vuodelta 1776. Rakennus vartioi satamaan johtanutta tietä ja on nykyisin yksityisomistuksessa.


title: Haminan linnoitus

text: 1800-luvun alussa Haminan linnoitus oli yksi niistä linnoituksista, joita ryhdyttiin uudistamaan. Hollantilaissyntyisen insinöörikenraalin Jan Peter van Suchtelenin mielestä bastionijärjestelmä oli vanhanaikainen ja puolustusteholtaan heikko, joten linnoituksen pohjoisen puolinen Kirkkojärven epäsäännöllinen rintama purettiin kokonaan. Tilalle rakennettiin kaponierijärjestelmän mukainen suuri tiilinen Keskusbastioni vuonna 1803.


title: Haminan linnoitus

text: 1830-luvulla linnoitus lakkautettiin ja Venäjän keisari Nikolai I luovutti Haminan linnoitukset kaupungin omistukseen. Samalla linnoituksen päällikön virka lakkautettiin.


title: Haminan linnoitus

text: Linnoitus oli jälleen mukana taisteluissa 1850-luvulla soditussa Krimin sodassa (1854–1856). Linnoitusta vahvistettiin ja päällikön virka perustettiin uudelleen sodan ajaksi.


title: Haminan linnoitus

text: Linnoituksen korjaustyöt aloitettiin vuonna 1957 ja 1980-luvulta lähtien rakennelmien kunnostuksesta ovat vastanneet Museovirasto sekä Haminan työsiirtola. Linnoituksesta on nykyäänkin jäljellä vielä paljon ja se tarjoaa hienot olosuhteet erilaisten kesätapahtumien järjestämiseksi. Siellä sijaitsee myös Hamina Bastioni, Euroopan suurin telttakatos katsomoineen, jossa järjestetään muun muassa joka toisena kesänä kansainvälinen sotilasmusiikkitapahtuma Hamina Tattoo. Linnoituksessa toimii nykyään myös Reserviupseerikoulu.


title: Luitzen Egbertus Jan Brouwer

text: Luitzen Egbertus Jan Brouwer (yleensä L. E. J. Brouwer) (27. helmikuuta 1881, Overschie – 2. joulukuuta 1966, Blaricum) oli alankomaalainen matemaatikko, joka työskenteli topologian, joukko-opin, mittateorian ja funktioteorian alueilla.


title: Luitzen Egbertus Jan Brouwer

text: Brouwer käytännössä perusti matematiikan filosofian intuitionismin suuntauksen, joka suuntautui tuolloin vallalla ollutta formalismia vastaan. Jälkimmäistä kannattivat mm. David Hilbert, Paul Bernays, Wilhelm Ackermann ja John von Neumann.


title: Lennart Rönnback

text: Lennart Rönnback (21. toukokuuta 1905 – 4. marraskuuta 2007) oli yksi Suomen vanhimmista asukkaista sekä viimeinen aseistettu Suomen sisällissodassa valkoisten puolella taistellut sotilas.


title: Lennart Rönnback

text: Suomen sisällissodassa Rönnbäck osallistui 27. ja 28. tammikuuta 1918 Vaasan valtaukseen, jossa riisuttiin aseista noin 2 000 venäläistä sotilasta. Hän oli mukana kolonnassa, joka riisui aseista joukon Bockin panimoa tukikohtanaan pitäneitä venäläisiä varusmiehiä. Rönnback oli vain 12-vuotias eikä olisi ikänsä puolesta saanut kantaa asetta, mutta hän lainasi esimiestensä tietämättä revolverin ja seitsemän patruunaa tutulta kotikylänsä mieheltä; hän ei kuitenkaan joutunut käyttämään revolveriaan, sillä venäläiset antautuivat ilman vastarintaa.


title: Lennart Rönnback

text: Lennart Rönnback työskenteli elämänsä parturina. Hän meni naimisiin ja sai kaksi lasta. Talvi- ja jatkosodassa hän taisteli tykistössä. Jatkosodassa Rönnback onnistui kahdestaan aseveljensä Verner Strömbergin kanssa saartamaan yllätyshyökkäyksellä noin 20 venäläistä ja ottamaan nämä sotavangeiksi. Sotilasarvoltaan hän oli sotilasmestari.


title: Lennart Rönnback

text: Rönnback asui satavuotiaaksi kotonaan Pietarsaaressa ja kävi päivittäin lähikahvilassa tapaamassa tuttujaan. Pienen kaatumisonnettomuuden jälkeen hänen tasapainonsa heikentyi, ja hän asui pari viimeistä vuottaan kotikaupungissaan toimivassa "Ahlbäck"-kodissa.


title: Lennart Rönnback

text: Rönnbackin kuoltua Suomessa oli enää elossa kaksi sisällissodan veteraania, punakaartin riveissä taistellut järvenpääläinen Aarne Arvonen (1897–2009), joka oli myös Suomen vanhin asukas, ja valkeakoskelainen Lauri Nurminen (1906–2009), joka oli toiminut valkoisten joukkojen taistelulähettinä Tampereen taisteluiden yhteydessä.


title: Devo

text: Devo on yhdysvaltalainen Akronissa, Ohiossa vuonna 1972 perustettu rockyhtye. Yhtyeen musiikki on luokiteltu muun muassa punkiksi, taiderockiksi ja post-punkiksi, mutta parhaiten se muistetaan osana 1970-luvun lopun ja 1980-luvun alun uutta aaltoa.


title: Devo

text: Devon musiikki ja lavaesiintymiset yhdistävät kitsch ja science fiction -teemoja, surrealistista huumoria ja satiirista yhteiskuntakritiikkiä.


title: Devo

text: Nimi "Devo" tulee "de-evoluutio"-konseptista, jonka ideana on se, että ihmiskunta onkin kehittymisen (evoluution) sijaan taantunut. Idean kehittivät vitsinä Kentin valtionyliopiston taideopiskelijat Gerald Casale ja Bob Lewis 1960-luvun lopussa.


title: Devo

text: Devon ensimmäinen muoto oli "Sextet Devo", joka esiintyi Kentin valtionyliopiston taidefestivaaleilla vuonna 1973. Kokoonpanossa olivat Casale, Lewis, Mark Mothersbaugh, Geraldin veli Bob Casale kitarassa sekä ystävät Rob Reisman (rummut) ja Fred Weber (laulu). Tällä kokoonpanolla yhtye esiintyi vain kerran. Seuraavana vuonna se esiintyi Student Governance Centerissa Creative Arts -festivaaleilla kokoonpanolla, jossa olivat Casalen veljekset, Bob Lewis, Mark Mothersbaugh ja rummuissa Jim Mothersbaugh.


title: Devo

text: Myöhemmin Devo muuttui kvartetiksi, jonka keskeiset henkilöt olivat Mark Mothersbaugh ja Gerald Casale. He värväsivät Markin veljen Bobin soittamaan sähkökitaraa, Jim Mothersbaugh soitti perkussioita itsetekemillään sähkörummuilla. Tämä kokoonpano säilyi vuoteen 1976, jolloin Jim jätti yhtyeen. Hänen lähtönsä jälkeen uudeksi rumpaliksi tuli perinteisiä akustisia rumpuja soittanut Alan Myers, Bob Casale palasi myös yhtyeeseen.


title: Devo

text: Devo saavutti laajempaa huomiota ensimmäisen kerran vuonna 1976 voittaessaan palkinnon Ann Arborin elokuvajuhlilla lyhytfilmillään "The Truth About De-Evolution". David Bowie ja Iggy Pop näkivät filmin ja auttoivat yhtyettä saamaan levytyssopimuksen Warner Bros. Recordsilta. Devon ensimmäisen albumin "" tuotti Brian Eno.


title: Devo

text: Kakkosalbumi "Duty Now for the Future" julkaistiin vuonna 1979 ja kolmonen vuoden 1980 "Freedom Of Choice" sisälsi heidän suurimman hittinsä, Yhdysvaltain singlelistan neljätoista nousseen kappaleen "Whip It".


title: Devo

text: Vaikka Devo aloittaessaan käytti perinteisiä soittimia yhdistettynä elektronisiin efekteihin, se siirtyi 1980-luvulla soittamaan lähes täysin syntetisaattoreilla. Yhtye promotoi myös Church of the SubGeniusia ja keikoillaan joskus esiintyi omana lämmittely-yhtyeenään nimellä "Dove (the Band of Love)", joka oli olevinaan kristillistä rockia esittänyt ryhmä. Vuonna 1982 he näyttelivät Neil Youngin komediassa "Human Highway", johon he kirjoittivat omat vuorosanansa.


title: Devo

text: 1980-luvun alun jälkeen levyjen New Traditionalists (1981), Oh, No! It's Devo (1982) ja Shout (1984) myötä Devon kaupallinen suosio laski vaikkakin se edelleen oli suosittu live-esiintyjä. Shoutin jälkeen Warner Bros. lopetti yhteistyön ja Alan Myers jätti yhtyeen. Yhtye jäi tauolle kahdeksi vuodeksi.


title: Devo

text: Vuonna 1987 Devon palasi uuden rumpalin David Kendrickin kera. Yhtyeen ensimmäinen projekti oli kauhuelokuva "Slaughterhouse Rockin" (pääosassa Toni Basil) soundtrack. Seuraavana vuonna ilmestyi albumi "Total Devo" Enigma Recordsin kautta. Albumia seurasi maailmankiertue ja livealbumi "Now It Can Be Told: DEVO at the Palace". "Total Devo" ei kuitenkaan menestynyt kaupallisesti ja musiikkilehdistössä se sai huonoja arvosteluja. Vuoden 1990 "Smooth Noodle Maps" ei menestynyt sen paremmin, konserttikiertue Euroopassa jouduttiin keskeyttämään huonon lipunmyynnin vuoksi. Yhtye hajosi pian sen jälkeen vaikka esiintyikin kerran vuonna 1991.


title: Devo

text: Vuonna 1995 Devo palasi levyttämällä kappaleen "Girl U Want" "Tank Girl" -elokuvan soundtrackille. Seuraavana vuonna yhtye palasi esiintymislavoille Sundance-elokuvafestivaaleilla Park Cityssä, Utahissa. Yhtye esiintyi myös saman vuoden Lollapalooza-kiertueella esittäen pääosin vuosien 1978–1982 materiaalia. Devo julkaisi myös multimedia CD-ROM:n "The Adventures of the Smart Patrol".


title: Devo

text: Devo ei julkaissut täyspitkää albumia omalla nimellään kahteenkymmeneen vuoteen albumin Smooth Noodle Maps jälkeen, mutta yhtyeeltä ilmestyi kuitenkin muuta musiikkia. Esimerkiksi vuonna 2005 Gerald Casale aloitti "sooloprojektinsa" Jihad Jerry & the Evildoers (jossa "the Evildoers" muodostui muista Devon jäsenistä), joka julkaisi seuraavana vuonna kolmen kappaleen EP:n. Vuonna 2007 Devon uusi kappale "Watch Us Work It" soi Dellin mainoksessa. Yhtyeen uusin albumi Something for Everybody julkaistiin vuonna 2010.


title: Devo

text: Devo 2.0 oli Walt Disney Recordsin ja Devon projekti, jossa lapsista koostuva kvintetti soitti vanhoja Devon kappaleita. Sen debyytti, kaksilevyinen CD/DVD "DEV2.0" julkaistiin 14. maaliskuuta 2006.


title: Kiran Desai

text:
Kiran Desai (s. 3. syyskuuta 1971)
on intialainen kirjailija, joka on Intian kansalainen mutta asuu pysyvästi Yhdysvalloissa. Hänen teoksensa "Menetyksen perintö" sai vuoden 2006 Booker-palkinnon ja yhdysvaltalaisten kirjallisuuskriitikkojen palkinnon. Hänen äitinsä on merkittävä kirjailija Anita Desai.


title: Kiran Desai

text: Kiran Desai syntyi New Delhissä Intiassa, missä hän asui 14-vuotiaaksi. Sen jälkeen hän muutti äitinsä kanssa vuodeksi Englantiin ja sieltä Yhdysvaltoihin, jossa hän opiskeli luovaa kirjoittamista Bennington Collegessa, Hollins Universityssa ja Columbian yliopistossa.


title: Kiran Desai

text: Hänen ensimmäinen teoksensa "Hullabaloo in the Guava Orchard" ilmestyi 1998 ja sai kiitosta muun muassa Salman Rushdielta. Sen jälkeen se sai Betty Trask -palkinnon. Palkinnon myöntää brittiläinen kirjailijaliitto Society of Authors parhaasta alle 35-vuotiaan Brittiläisen kansainyhteisön asukkaan kirjoittamasta uudesta romaanista.


title: Kiran Desai

text: Hänen toinen kirjansa "Menetyksen perintö" (2006) on saanut arvostelijoilta paljon kiitosta niin Aasiassa, Euroopassa kuin Yhdysvalloissakin. Sille myönnettiin vuoden 2006 Booker-palkinto ja vuoden 2006 brittiläisten kriitikkojen palkinto kaunokirjallisuudesta.


title: L. Jonathan Cohen

text: (Laurence) Jonathan Cohen (7. toukokuuta 1923 - 26. syyskuuta 2006) oli brittiläinen filosofi. Hän toimi filosofian luennoitsijana Edinburghin, St Andrewsin ja Oxfordin yliopistoissa ja vierailevana professorina Columbian ja Yalen yliopistoissa sekä Northwestern Universityssä.


title: L. Jonathan Cohen

text: Cohen oli alun perin politiikan filosofi. Myöhemmin hän käsitteli myös mm. kielitiedettä ja sosiologiaa sekä päättelyä, esimerkiksi oikeustapauksissa, ja todistamista.


title: Heartbreak Ridge

text: Heartbreak Ridge on vuonna 1986 ensi-iltansa saanut sotaelokuva. Elokuvan ohjasi Clint Eastwood, joka myös näytteli itse pääosaa.


title: Heartbreak Ridge

text:
Elokuvan tarina kertoo fiktiivisesti Yhdysvaltain Grenadan-miehityksestä 1983.
Elokuva kertoo ankarasta ja kovaotteisesta vääpelistä Tom "Gunny" Highwaystä, joka on turhautunut, juopotteluun ja tappeluun taipuvainen Korean ja Vietnamin sotien veteraani. Hän saa alaisuuteensa sekalaisen ja villin ryhmän alokkaita, joista hänen pitäisi kouluttaa sotilaita. Kovan kurinsa takia hän saa heti sotilaat vihaamaan häntä, eikä yhteistyö näytä toimivan. Pian kuitenkin Highwayn menetelmä alkaa tuottaa tulosta, ja yksikkö on valmis Grenadan taisteluihin."Video-oppaassa" vuodelta 1994 Bello Romano kutsui "Heartbread Ridgeä" Eastwoodin varaan rakennetuksi standardileffaksi ja antoi sille kaksi tähteä viidestä, mikä vastaa sanallista arviota ”keskinkertainen”.


title: Myrsky (näytelmä)

text: Myrsky () on William Shakespearen kirjoittama näytelmä. Sitä pidetään yleisesti viimeisenä Shakespearen yksin kirjoittamana näytelmänä. Näytelmän kirjoittaminen on ajoitettu vuosiin 1610–11. Myrsky luokitellaan komediaksi tai romanssiksi.


title: Myrsky (näytelmä)

text: Myrsky kertoo Milanon entisestä herttuasta Prosperosta, joka on joutunut veljensä Antonion ja Napolin kuningas Alonson pettämäksi ja hylätty autiolle saarelle. Prospero harjoittaa magiikkaa halliten tuulen henki Arielia, jonka avulla hän saattaa Antonion seuralaisineen haaksirikkoutumaan saarelle. Taikuuden avulla Prospero nostaa itsensä takaisin asemaansa, mutta antaa myös pettureilleen anteeksi. Loppukohtauksessa Prospero kääntyy yleisön puoleen ja pyytää heitä päästämään itsensä vapaaksi vetoamalla inhimillisyyteen, sillä taiat kestävät vain hetken.Näytelmä on tallennettu filmille ainakin vuosina 1911, 1960, 1979, 1980, 1983, 1992 ja 1993. Lisäksi sen pohjalta on tehty elokuvasovituksia:


title: Lucio Colletti

text: Lucio Colletti (8. joulukuuta 1924 – 3. marraskuuta 2001) oli italialainen filosofi. Hänet tunnetaan ennen kaikkea hegeliläisen idealismin ja marxilaisuuden kriitikkona. Colletti edusti Italian parlamentissa Forza Italia -puoluetta vuodesta 1996 kuolemaansa saakka.


title: Bellin noita

text: Bellin noita oli myyttinen kertomus 1800-luvun alkupuolella Bellin perhettä piinanneesta räyhähengestä.


title: Bellin noita

text: Yhdysvalloissa 1800-luvun alkupuolella varakasta Bellin perhettä ahdisteli neljän vuoden ajan räyhähenki, jota alettiin kutsua myöhemmin Bellin noidaksi.


title: Bellin noita

text: Oudot tapahtumat saivat alkunsa kun perheen isä John Bell näki pellollaan kummallisen eläimen, jolla oli koiran vartalo ja jäniksen pää. John ampui sitä, ja kun hän meni hakemaan eläimen ruumista, sitä ei ollut missään. Pari päivää myöhemmin, kun John oli liikkeellä poikiensa kanssa, he näkivät puussa omituisen näköisen linnun, joka oli heille aivan tuntematon. John ampui linnun, mutta mentyään hakemaan lintua, se oli kadonnut. Jonkin aikaa tämän jälkeen Johnin nuorin tytär Betsy kertoi nähneensä samassa puussa keinuneen hänen ikäisensä tytön, ja kun Betsy oli menossa tekemään tuttavuutta tämän kanssa, tyttö katosi. Yksi Johnin orjista kertoi myös nähneensä mustan, murisevan koiran, joka katosi kun sitä uhkasi kepillä. Tämän jälkeen Bellien talossa alkoi kuulua kammottavia ääniä, kuten koputuksia, ikkunoiden helinää ja murinaa. Joka päivä alkoi kuulua uusia ääniä. Äänet muistuttivat huonekalujen raahausta pitkin lattiaa, ja aivan kuin joku olisi kurlannut ja haukkonut henkeään. Sängynpylväisiin ilmestyi hampaanjälkiä, aivan kuin rotat olisivat jyrsineet niitä.


title: Bellin noita

text: Sitten räyhähenki kävi väkivaltaiseksi. Peittoja kiskottiin keskellä yötä, ja jos joku yritti vastustaa, sai näkymättömästä kädestä läimäyksen naamaansa ja joku myös kiskoi lapsia öisin hiuksista. Betsy joutui jostain syystä erittäin rajujen hyökkäysten kohteeksi.


title: Bellin noita

text: Betsyllä oli nuoresta iästä huolimatta jo kaksi kosijaa, toinen oli hänen opettajansa Richard Powell, joka ei enää ollut niin nuori mies kuin hänen kilpailijansa Joshua Gardner, joka oli suurin piirtein Betsyn ikäinen. Betsy tuntui olevan enemmän kiinnostunut Joshuasta, mutta tämän vierailut aiheuttivat epämiellyttäviä seurauksia, sillä Bellin noita piinasi Betsyä joka kerta kun Joshua oli tavannut häntä.


title: Bellin noita

text: Hyökkäykset kävivät entistä rajuimmiksi ja huolestunut perhe lähetti Betsyn ystäviensä luo, mutta Bellin noita seurasi häntä sinnekin ja Betsyn kärsimykset vain pahenivat entisestään. Betsy kertoi, että hänellä oli hengenahdistusta ja hän pyörtyili usein. Hänen kasvonsa olivat jatkuvasti naarmuilla ja mustelmilla iskujen takia. Betsy sanoi, että hänen ruumistaan pisteli, ja kerran näytti että hän olisi oksentanut teräviä neuloja.


title: Bellin noita

text: Bellin noita sai paikkakunnan asukkaat kiihkon valtaan, ja Adamsin kaupunkiin virtasi manaajia ja spiritualisteja. He vaativat henkeä vastaamaan miksi hän piinasi Bellin perhettä. Henki alkoi pikkuhiljaa kehitellä tapaa kommunikoida manaajien kanssa. Aluksi sen vastaukset olivat koputuksia, sitten ne muuttuivat vihellykseksi ja lopulta kuiskailuksi. Lopulta sitä oli helppo ymmärtää, mutta se ei suostunut vastaamaan tarkasti alkuperäänsä tai aikeitaan koskeviin kysymyksiin. "Minä olen henki joka on kotoisin kaikkialta. Taivaasta, helvetistä, maasta", se vastasi. "Olen ilmassa, taloissa, missä tahansa milloin tahansa, olen miljoonien vuosien luomus. Muuta en suostu kertomaan." Tämän enempää vastauksia ei saatu.


title: Bellin noita

text:
Aluksi luultiin että Bellin noita piinasi kaikkia perheenjäseniä, mutta selvisi, että sillä oli suosikkinsa. Se kunnioitti perheen äiti Lucy Belliä, jota se kohteli helläkätisemmin kuin muita.
Eräänä iltana henki ilmoitti perheelle, että "Olen päättänyt kummitella vanhalle Jackille (John Bell) niin kauan kuin hän on hengissä". Niinpä se kohdisti ilkeytensä Betsystä Johniin. Hänen kielensä turposi niin, ettei hän pystynyt syömään, ja hänen suunsa muoto muuttui niin paljon, että hänen kasvonsa näyttivät vääristyneiltä. Elohiiri, joka oli vaivannut jo hengen ensimmäisestä ilmestymisestä lähtien, paheni pahenemistaan. Noita herjasi Johnia ilkeästi ja piinasi tätä todella. Hänen turvotuksensa pahenivat niin, että hän joutui jättämään työnsä pitkäksi aikaa. Lokakuun puolessa välissä 1820, kun John oli juuri toipunut edellisestä, henki hyökkäsi vielä rajummin tämän kimppuun. Pian John joutui lopullisesti vuoteen omaksi. Perhe totesi eräänä päivänä, että John oli lähes tajuton ja he kutsuivat lääkärin paikalle ja tämän saapuessa henki puhui taas: "Teidän on turha yrittää virvoittaa vanhaa Jackia. Tällä kertaa minä sain hänet." Yksi Johnin pojista huomasi lääkehyllyssä oudon pullon, jota kukaan ei ollut ennen nähnyt. Joku kysyikin noidalta, "Mikä tämä pullo oikein on?", ja siihen noita vastasti tuoneensa lääkkeen ja antaneensa sitä Johnille yöllä ja se teki hänestä lopun. Talon kissalle annettiin tätä outoa lääkettä ja se kuoli lähes heti. Pian John kuoli ja noita jätti perheen rauhaan. Toistaiseksi.


title: Bellin noita

text: Betsy, joka oli nyt 16-vuotias, oli aikeissa mennä naimisiin Joshuan kanssa, kun noita taas kerran alkoi piinata häntä. Se piinasi häntä pyytelemällä "Betsy Bell hyvä, älä mene naimisiin Joshua Gardnerin kanssa". Lopulta Betsy ei enää jaksanut tätä ja perui häät. Myöhemmin hän meni naimisiin opettajansa, Richard Powellin kanssa, joka kuoli Betsyn ollessa hieman yli 20-vuotias. Betsy eli leskenä 86-vuotiaaksi ja kuoli noin vuonna 1890.


title: Bellin noita

text: Noidan viimeinen lupaus perheelle oli palata seitsemän vuoden kuluttua, ja kun se palasi, talossa ei asunut enää kuin Lucy ja kaksi hänen veljeään. Noita ei enää pahemmin piinannut heitä, vaan käyttäytyi kuin lähes harmiton räyhähenki.


title: Bellin noita

text: Bellin noita on ollut suosittu aihe elokuvissa, kuten esimerkiksi seuraavissa: The Bell Witch Haunting (2004), An American Haunting (2005) ja (2007). Lisäksi tanskalainen yhtye Mercyful Fate on julkaissut kappaleen "Bell Witch" albumillaan "In The Shadows" (1993).


title: Hermes (kirja)

text: Hermes on Ilkka Remeksen vuonna 2007 ilmestynyt nuortenkirja, jossa seikkailee muistakin Remeksen kirjoista tuttu Aaro Korpi. Kirjassa Aaro Korpi seikkailee ystävänsä Nikon kanssa. Pojat joutuvat perinteisen vakoiluoperaation uhreiksi.


title: Beast Loose in Paradise

text: Beast Loose In Paradise on Lordin kappale, joka on "Dark Floors"-elokuvan tunnuskappale soiden elokuvan lopputekstien aikana. Single julkaistiin digitaalisessa muodossa jouluaattona 24. joulukuuta 2007 ja CD-singlenä 9. tammikuuta 2008. Single nousi ensimmäisellä listaviikollaan Suomen virallisen singlelistan sijalle 3. Kappale on myös julkaistu bonuskappaleena Lordin "Deadache"-albumin japanilaisella versiolla.


title: Beast Loose in Paradise

text: Singlellä on kaksi eri versiota kappaleesta. Ainoa ero versioiden välillä on se, että "Dark Floors Versionissa" on pidempi intro. Singlen kansikuva on mallinnettu Kiss-yhtyeen "Creatures of the Night" -albumin kannesta.


title: Denis-Luc Frayssinous

text: Frayssinous oli Hermopolis'n piispa (hc), Ranskan päärien kamarin jäsen, yliopiston rehtori (1822), uskonasioiden ja yleisen opetuksen ministeri Villèlen hallituksessa (1824–1827) sekä Ranskan akatemian jäsen vuodesta 1822 lähtien. Hän oli myös kuninkaan rippi-isä ja saarnaaja, ja hänen tehtäväkseen oli uskottu Bordeaux'n herttuan kasvatus.


title: Androidi (sarjakuvahahmo)

text: Androidi on Marvel-kustantamon luoma keinotekoinen elämänmuoto, androidi. Hahmon loivat Stan Lee ja Jack Kirby. Androidin ensiesiintyminen tapahtui "Fantastic Four" -lehden numerossa 15 (kesäkuu 1963).


title: Androidi (sarjakuvahahmo)

text: Androidi ensiesiintyminen tapahtui Suomessa "Marvel Saga" -lehden numerossa 9.


title: Androidi (sarjakuvahahmo)

text: Adnroidi on Hullun Haihattelijan luoma androidi, joka luotiin apinan DNA:sta ja Epävakaista molekyyleistä. Androidin sisällä on tehokas mikrotietokone ja olento toimii aurinkovoimalla. Hullu Haihattelija loi Androidin taisteluunsa Ihmenelosia vastaan ja toisen kerran käyttäessään Androidia hän sai Ihmenelosten lisäksi vastaansa myös Ryhmä-X:n. Androidi tuhoutui vuosia myöhemmin taistelussa Avaruusritari Romia vastaan, mutta Haihattelijan onnistui korjaamaan vahingot ja taistelee Kapteeni Amerikkaa vastaan. Lopulta Androidia käytettiin Kostajia vastaan, mutta Hulktaren onnistui deaktivoimaan laitteen.


title: Androidi (sarjakuvahahmo)

text: Hylätyn Androidin löysi myöhemmin toinen samanlaisia voimia omaava robotti, Superadaptoidi ja yhdessä muiden androidien kanssa Androidi hyökkäsi jälleen Kostajia vastaan. Namorin kuitenkin onnistui lyömään Androidin pää tämän harteilta ja upottamaan olento valtameren syvyyksiin.


title: Androidi (sarjakuvahahmo)

text: Hullu Haihattelija rakentaa Androidin myöhemmin uudelleen ja päivittää sen kopioimaan myös muita kuin yli-inhimillisiä kykyjä, kuten musikaalisuutta ja eri eläinten kykyjä. Androidi kuitenkin kääntyy luojaansa vastaan ja näyttää kehittävän itselleen omaa elämää. Hän saa paikan lakifirmasta avustajana ja oikeusprosessin jälkeen päätetään Androidin ansaitsevan kansalaisuuden Yhdysvalloissa. Androidi ihastuu työtoveriinsa Mallory Bookiin. Myöhemmin kuitenkin selviää, että taistellessaan Tähtikettua vastaan tämän kyky tuottaa feromoneja oli siirtynyt Androidiin olennon kopiointikykyjen kautta.


title: Androidi (sarjakuvahahmo)

text: Androidi deaktivoi kykynsä tuottaa feromoneja ja huomaa, ettei Book enää vastaa tämän tunteisiin. Masentunut Androidi jättää lakifirman ja lähtee etsimään itseään. Hän pyyhkii kovalevynsä ihmismäisistä piirteistä ja palaa jälleen Hullun Haihattelijan palvelijaksi


title: Androidi (sarjakuvahahmo)

text: Androidi on pitkä, suurikokoinen olento, jonka kuutiomainen pää on kenties silmiinpistävin tunnusmerkki. Olennolla ei ole silmiä, nenää tai näkyviä korvia.


title: Androidi (sarjakuvahahmo)

text: Androidi kykenee kopioimaan erilaisia kykyjä supersankareilta tai -roistoilta (kuten vaikkapa Möykyn yliluonnollisia voimia). Androidi kykenee myös matkimaan erilaisia muita kykyjä, kuten taitoa soittaa jotakin instrumenttia tai eläinten ominaisuuksia. Androidi kykenee puhaltamaan suustaan voimakkaan pistemäisen tuulen suustaan.


title: Androidi (sarjakuvahahmo)

text: Androidi ainoa heikkous ja Hullun Haihattelija olentoon rakentama sammutusmekanismi. Sen kainalokuopassa sijaitsee kimppu hermosolmuja, joita painettaessa Androidi sammuu.


title: Androidi (sarjakuvahahmo)

text: Ultimate Marvel-jatkumossa Baxter Buildingissa Reed Richardsin kanssa opiskellut tyttö nimeltään Rhona Burchill osoitti psykoottisia taipumuksia ja erotettiin opinahjosta. Raivostuneena Burchill meni kotiinsa ja kehitti seerumin, joka tehosti suunnattomasti hänen ajattelukapasiteettiaan. Huomattuaan tarvitsevansa lisää aivokapasiteettia, Burchill suoritti rujon aivoleikkauksen veljelleen ja lisäsi tämän aivojaan omiinsa.


title: Androidi (sarjakuvahahmo)

text: Myöhemmin Burchill nähtiin valtavan mustan androidin seurassa, jota tämä kutsui veljensä mukaisesti Bobbyksi. Ei tiedetä minkälaisia kokeita vaadittiin, jotta olento saatiin luotua. Bobby kykenee muovaamaan erilaisia kehoja ruuminsa joustavasta materiaalista.


title: Thomas Doll

text: Thomas Doll (s. 9. huhtikuuta 1966) on saksalainen jalkapallovalmentaja ja entinen hyökkääjä-keskikenttäpelaaja. Tammikuusta 2019 lähtien hän on toiminut Hannover 96:n päävalmentajana.


title: Thomas Doll

text: Doll aloitti peliuransa juniorina BSG Lokomotiv Malchinissa, josta siirtyi 1979 FC Hansa Rostockin joukkueeseen. 1986 Doll siirtyi Berliner FC Dynamoon, Stasin tukemaan joukkueeseen, jossa voitti DDR:n mestaruuden 1986, 1987 ja 1988. Saksan jälleenyhdistyttyä Doll jatkoi uraansa Hamburger SV:n joukkueessa. Hän teki vaikutuksen S.S. Lazion johtajiin ja siirtyi roomalaisseuraan 1991 ennätyksellisellä 15 miljoonan Saksan markan siirtosummalla.


title: Thomas Doll

text: Doll pelasi Laziossa kolme kautta ja oli mukana Saksan maajoukkueessa, joka voitti EM-hopeaa 1992. Doll palasi Saksaan 1994 ja liittyi Eintracht Frankfurtin joukkueeseen. Loukkaantumisista kärsineen Dollin peliaika jäi vähälle ja 1996 hän lähti hakemaan uutta nostetta jälleen Italiasta, AS Barin joukkueesta. 1998 Doll palasi Hamburger SV:hen, mutta loukkaantumiset varjostivat uran viimeisiä kausia seurassa. Hän jätti pelikentät 2001.Doll aloitti valmennusuransa Hamburger SV:n reservivalmentajana 2002. Lokakuussa 2004 Dollista tuli HSV:n päävalmentaja Klaus Toppmöllerin saatua potkut. Dollin johdolla HSV:n tulokset paranivat kaudella 2004–05 ja seuraavalla kaudella joukkue nappasi kolmannen sijan Bundesliigassa. Kausi 2006–07 sujui vähemmän hyvin ja HSV vajosi sarjataulukossa voittamalla vain yhden kuudesta ensimmäisestä ottelusta. Doll sai potkut helmikuussa 2007 joukkueen ollessa keskikastissa.


title: Thomas Doll

text: Maaliskuussa 2007 Doll korvasi Jürgen Röberin Borussia Dortmundin päävalmentajana. Doll nosti sarjassa valuneen Dortmundin taistelemaan UEFA Intertoto Cupin paikoista, mutta jäi pykälän siitä tavoitteesta sijalle 9.


title: Thomas Doll

text: Kaudella 2007–08 Dollin luotsaama Borussia Dortmund on juuttunut 1. Bundesliigassa kauas kärjestä. Sen sijaan Saksan cupissa Dollilla on mahdollisuus ottaa uransa ensimmäinen merkittävä voitto, sillä Dortmund eteni finaaliin kaatamalla Carl Zeiss Jenan välierissä 3–0. Finaalissa Dortmund kohtaa FC Bayern Münchenin.


title: Thomas Doll

text: Cupin finaalipaikasta huolimatta Dortmundin kausi ei sujunut toivotulla tavalla ja seura jäi 1.Bundesliigassa sijalle 13. Kauden jälkeen Doll jätti tehtävänsä Dortmundin päävalmentajana, vaikka hänellä oli sopimus kauden 2009–2010 loppuun saakka.


title: Thomas Doll

text: Kesäkuussa 2009 Doll allekirjoitti sopimuksen turkkilaisen Gençlerbirliğin kanssa. Dollin johdolla Gençlerbirliği sijoittui kauden päätteeksi Turkin liigan kymmenenneksi. Kausi 2010-2011 lähti liikkeelle yskähdellen ja lokakuun puolivälissä seurajohto erotti Dollin. Saksalaisvalmentajan viimeiseksi otteluksi seuran peräsimessä jäi 2–3 tappioon päättynyt kotiottelu Antalyasporia vastaan. Seura oli Dollin potkujen aikaan liigassa sijalla 13.


title: Thomas Doll

text: Heinäkuussa 2011 Doll palasi valmennustehtäviin allekirjoitettuaan kaksivuotisen sopimuksen saudiarabialaisen Al-Hilalin kanssa. Hän sai kuitenkin potkut jo tammikuussa 2012.


title: Thomas Doll

text: Joulukuussa 2013 Doll palasi valmennustehtäviin unkarilaisseura Ferencvárosin päävalmentajana. Dollin johdolla perinteikäs unkarilaisseura sijoittui kauden päätteeksi liigan kolmanneksi, mikä oli paras sijoitus yhdeksään vuoteen. Kaudella 2014/15 Doll johdatti Ferencvárosin Unkarin cup-mestariksi 11 vuoden tauon jälkeen. Seura voitti myös Unkarin supercupin ja sijoittui liigassa toiseksi. Kaudella 2015/16 Doll luotsasi Ferencvárosin Unkarin liigan mestaruuteen 12 vuoden tauon jälkeen. Kausi huipentui Unkarin cupin finaaliin, jossa Ferencvarós kukisti Újpestin 1–0 ja juhli näin ensimmäistä tuplamestaruutta 12 vuoteen. Kaudella 2016/17 Ferencváros karsi paikasta Mestarien liigaan, mutta putosi toisella karsintakierroksella FK Partizani Tiranalle. Unkarin liigassa kausi päättyi neljänteen sijaan, mutta menestystä tuli jälleen cupissa, jossa seura otti kolmannen perättäisen mestaruuden. Doll sai yllättäen potkut unkarilaisseurasta elokuussa 2018, vaikka Ferencváros oli Unkarin liigan kärjessä.


title: Thomas Doll

text: Tammikuun lopulla 2019 Dollista tuli Bundesliigan putoamiskamppailuun juuttuneen Hannover 96:n päävalmentaja vuoteen 2020 ulottuvalla sopimuksella.


title: Black Angels

text: Black Angels voi tarkoittaa ainakin seuraavia:


title: Euclides Miyaura

text: Euclides Miyaura (s. 1. syyskuuta 1958 São Paulo, Brasilia) on brasilialainen Aku Ankka -piirtäjä, joka on kuvittanut useita Mikki Hiiren tarinoita. Näissä tarinoissa seikkailee usein myös Tohtori Staattinen.


title: Niemann–Pickin tauti

text: Niemann–Pickin tauti on autosomin kautta resessiivisesti periytyvä geneettinen sairaus. Neurologiset oireet alkavat lapsuudessa ja johtavat poikkeuksetta kuolemaan. Sairaus jakautuu kolmeen selvästi erotettavaan tyypiin (A, B, C), joiden ennusteet poikkeavat toisistaan. Suurin osa potilaista ei kuitenkaan saavuta aikuisikää.


title: Niemann–Pickin tauti

text: Harvinaista Niemann-Pickin tautia esiintyy kaikkialla maailmassa, mutta tietyissä populaatioissa esiintyvyyden on havaittu olevan korkeampi. Näitä ovat aškenazijuutalaiset (tyypit A & B), Nova Scotian kanadanranskalaiset (tyyppi D, C:n variantti), Pohjois-Afrikan asukkaat (tyyppi B) sekä Uuden-Meksikon ja Coloradon latinot (tyyppi C).


title: Niemann–Pickin tauti

text: Niemann-Pickin tauti havaittiin ensimmäistä kertaa vuonna 1914. Sairauden löysi saksalainen pediatri Albert Niemann, joka havaitsi tautiin sairastuneella pienellä lapsella muun muassa maksan ja pernan laajentumat. Keskushermoston häiriö johti lapsen kuolemaan ennen kahden vuoden ikää. Sairauden toinen varhainen tutkija oli Ludwig Pick.


title: The Black Angels

text: The Black Angels on yhdysvaltalainen yhtye, joka soittaa psykedeelistä rockia. Yhtye on kotoisin Austinista Texasin osavaltiosta, ja se on perustettu 2004. Nimi juontuu The Velvet Undergroundin kappaleesta ”The Black Angel’s Death Song”.


title: Alkhema

text: Alkhema on Marvel-kustantamon sarjakuvissa esiintyvä pahantahtoinen robotti. Hahmon ensiesiintyminen tapahtui "Avengers West Coast" -lehden numerossa 90 (1993). Alkheman loivat Roy & Dann Thomas, David Ross ja Tim Dzon.


title: Alkhema

text: Ultronin epäonnistuttua ensimmäisen robottiluomuksensa Jocastan kanssa, tämä hypnotisoi Henry Pymin ja adamantiumin keksijän, tohtori Myron McLainin luomaan itselleen täydellisen elämänkumppanin. Samalla Ultron kidnappasi Haukansilmän vaimon Matkijalinnun ja määräsi keksijöitä käyttämään naisen aivokäyriä uutta robottia luodessaan. Valmiin robotin Ultron nimesi Alkhemaksi. Vaikka Alkhema ei omannutkaan matkijalinnun muistia, hän säilytti osia tämän persoonallisuudesta, kuten omaperäisen huumorintajun joka suuresti ärsytti Ultronia. Alkhema erosi Ultronista myös siten, että toisin kuin "puolisonsa", Alkhema halusi tappaa ihmiset yksitellen valtavan massatuhon sijasta.


title: Alkhema

text: Alkhema ja Ultron iskivät ensimmäistä kertaa asevarastoon, jossa Länsirannikon Kostajat kuitenkin voittivat parivaljakon kiinnittämällä robotit magneettisesti rakettiin, joka ammuttiin maata kiertävälle radalle. Myöhemmin Ultron yritti muuttaa maapallon ilmastoa laukaisemalla sarjan tulivuoren purkauksia, mutta Alkhema varoitti Kostajia Ultronin aikeista. Nämä saivatkin Ultronin vangittua Alkheman avustuksella.


title: Alkhema

text: Ultronin epäonnistuttua tuhoamaan Kostajat jälleen kerran Alkhema keräsi Ultronin Ihmemieheltä, Hank Pymiltä, Purppuranoidalta, Viikatemieheltä ja Visionilta tallettamat aivokäyrät. Näiden avulla hän loi robottiarmeijan ja aiheutti kaaosta. Haukansilmän onnistui kuitenkin tuhota Alkhema ampumalla tähän vibranium-nuolen Thebassa, Egyptissä.


title: Alkhema

text: Alkheman adamantiumista luotu keho kestää miltei minkälaisen fyysisen iskun tahansa vioittumatta. Alkhema kykenee ampumaan erilaisia energiaiskuja otsassaan sijaitsevan laitteen kautta. Hän kykenee siirtämään tajuntansa toisiin mekaanisiin laitteisiin, joten Alkhema kykenee käskemään mentaalisesti häntä palvelevia robotteja.


title: Howard Hanson

text: Howard Hanson (28. lokakuuta 1896 Wahoo, Nebraska – 26. helmikuuta 1981 Rochester, New York) oli yhdysvaltalainen säveltäjä. Hänen tuotantoonsa kuuluu muun muassa seitsemän sinfoniaa ja ooppera "Merry Mount" (1934). Hän voitti musiikin Pulitzer-palkinnon vuonna 1944.


title: Elisabeth Shue

text: Elisabeth Judson Shue (s. 6. lokakuuta 1963 Wilmington, Delaware) on yhdysvaltalainen näyttelijä. Hän on esiintynyt muun muassa elokuvassa "Leaving Las Vegas" (1995) ja ollut ehdolla Oscar-palkinnon saajaksi.


title: Elisabeth Shue

text: Shue syntyi Wilmingtonissa, Delawaressa. Hän opiskeli Columbia High Schoolin jälkeen Wellesley Collegessa ja Harvardin yliopistossa, jonka hän jätti luodakseen uran näyttelijänä. Hän kuitenkin palasi Harvardiin myöhemmin ja valmistui vuonna 2000.


title: Elisabeth Shue

text: Shuella oli varhainen rooli jo "Karate Kidissä" vuonna 1984. Myöhemmältä uralta ovat muiden muassa elokuvat "Paluu tulevaisuuteen 2" (1989), "Hollow Man – mies ilman varjoa" (2000) ja "Lemmenlomalla" (2012). Hän on myös näytellyt rikostutkija Julie Finlayta rikossarjassa "C.S.I.".


title: Elisabeth Shue

text: Shue on naimisissa ja hänellä on lapsia. Hänen veljensä Andrew Shue on tullut tunnetuksi roolistaan "Melrose Placessa". Elisabeth Shue on 160 cm pitkä.


title: David Marciano

text: David Marciano (s. 7. tammikuuta 1960 New Jersey, Yhdysvallat) on yhdysvaltalainen näyttelijä, joka on todennäköisesti tunnetuin roolistaan Raymond "Ray" Vecchiona sarjassa Chicagon ratsupoliisi (1994–1999).


title: David Marciano

text: Marciano itse sanoo nuoruutensa olleen täynnä vääriä valintoja ja huumeita, mutta hän päätti muuttaa tapansa ja aloitti opiskelun Bostonin yliopistossa biolääketieteen parissa. Pian hän kuitenkin tajusi, ettei tiede ole häntä varten ja aloitti näyttelemisen parissa Bostonissa vuonna 1983. 1980-luvun lopulla ja 1990-luvun alussa hän työskenteli useissa pikkusarjoissa Los Angelesiin siirryttyään, kuten esimerkiksi "Wiseguy" (1987) ja "Civil Wars" (1991).


title: David Marciano

text: Lopulta David Marciano valittiin Chicagon ratsupoliisi -sarjaan, jonka hän oli ehtinyt jo kolmeen otteeseen perua ennen lopullista hyväksymistään. "Se ei vain sovi minulle" oli hän perustellut. Marciano esiintyi Raymond Vecchion roolissa ensimmäisellä ja toisella kaudella, sekä teki paluun viimeisen, eli neljännen kauden kahteen viimeiseen jaksoon. Kolmannella ja neljännellä kaudella Paul Grossin tähdittämän Benton Fraserin rinnalla nähtiin Callum Keith Rennie, joka ei kuitenkaan saanut osakseen aivan sellaista suosiota, kuin mitä hänen edeltäjänsä oli saanut.


title: David Marciano

text: Due Southin loputtua 1999 David Marciano on esiintynyt muutamissa muissa elokuvissa ja sarjoissa kuten esimerkiksi "CSI: New York" (1 jakso), "The Shield" (21 jaksoa 2005-2007) ja 2008 elokuviin tulevassa elokuvassa "Caught on Tape", jossa hän esittää etsivä Brownia.


title: Herra Ylppö & Ihmiset

text: Herra Ylppö & Ihmiset oli Maj Karma -yhtyeen solistin Herra Ylpön perustama yhtye. Yhtye julkaisi ensimmäisen albuminsa "Sata vuotta" Sony BMG:n kautta 6. helmikuuta 2008. Levyn tuotti Rauli "Illusion Rake" Eskolin ja vastaavana tuottajana toimi Janne Halmkrona.


title: Herra Ylppö & Ihmiset

text: Yhtyeen toinen levy "Pojat ei tanssi" ilmestyi 20. tammikuuta 2010.


title: Herra Ylppö & Ihmiset

text: Yhtyeen molemmat levyt ovat olleet Suomen virallisen albumilistan sijalla 1. ja myyneet kultalevyyn oikeuttavan määrän.


title: Herra Ylppö & Ihmiset

text: Herra Ylppö on kuvaillut yhtyeen musiikkia "reality rockiksi", koska kappaleiden sanoitukset ovat usein omakohtaisia ja käsittelevät tuntoja ja tilanteita elävästä elämästä.


title: Herra Ylppö & Ihmiset

text: Yhtye keskeytti toimintansa elokuussa 2014, mutta esiintyi vielä joulukuussa 2014 esitetyssä SuomiLOVE -TV-sarjan viidennessä jaksossa. Yhtye palasi uudelle kiertueelle vuonna 2017.


title: Andrew Shue

text: Andrew Shue (s. 20. helmikuuta 1967) on yhdysvaltalainen näyttelijä, joka tuli tunnetuksi roolistaan televisiosarjassa "Melrose Place" vuosina 1992–1998. Hän loi myös toisen uran jalkapalloilijana, jonkin aikaa jopa Los Angeles Galaxy -joukkueessa.


title: Andrew Shue

text: Shue opiskeli Columbia High Schoolissa ja Dartmouth Collegessa. Hänen sisarensa on Oscar-ehdokkaana ollut elokuvanäyttelijä Elisabeth Shue (s. 1963). Hän on aiemmin asunut peliuransa vuoksi Zimbabwessa.


title: Andrew Shue

text: Shue on ollut syksystä 1994 naimisissa Jennifer Hageney. Parin ensimmäinen lapsi Nathaniel William syntyi 1. elokuuta 1996.


title: Kodinpuolustaja

text: Kodinpuolustaja () on yhdysvaltalainen draamasarja. Sarjaa tehtiin kaksi tuotantokautta. Sen ensiesitys oli Yhdysvalloissa CBS:llä 4. lokakuuta 2005 ja viimeinen jakso esitettiin 11. toukokuuta 2007. Sarjan pääosassa Annabeth Chasen roolissa näytteli Jennifer Finnigan. Sarjan tuotti Jerry Bruckheimerin tuotantoyhtiö.


title: Kodinpuolustaja

text: Suomessa sarjan ensimmäistä tuotantokautta esitettiin MTV3-kanavalla 6. syyskuuta 2007 – 31. tammikuuta 2008.


title: Dave Bing

text: David ”Dave” Bing (s. 24. marraskuuta 1943 Washington DC) on yhdysvaltalainen poliitikko ja entinen koripalloilija. Hänen NBA-uransa kesti vuodesta 1966 vuoteen 1978. Pitkäaikaisin joukkue oli Detroit Pistons, jossa hän pelasi vuoteen 1975. Hän pelasi vuosina 1975–1977 Washington Bulletsissa ja ennen vetäytymistään vuosina 1977–1978 Boston Celticsissä.


title: Dave Bing

text: Bing palkittiin tulokaskaudellaan ja runkosarjakaudella 1967–1968 hän oli NBA:n eniten pisteitä tehnyt pelaaja. Hänet valittiin kahdesti NBA:n ensimmäiseen (kausina 1967–1968 ja 1970–1971) ja kerran toiseen tähdistöjoukkueeseen (kaudella 1973–1974). Hän pelasi seitsemän kertaa ssa ja valittiin kerran sen arvokkaimmaksi pelaajaksi. Hänestä tuli Basketball Hall of Famen jäsen vuonna 1990 ja vuonna 1996 hänet nimettiin joukkoon.


title: Dave Bing

text: Bing toimi vuosina 2009–2013 Detroitin pormestarina. Hän on puoluetaustaltaan demokraatti.


title: John McCarthy

text: John McCarthy (4. syyskuuta 1927 Boston – 23. lokakuuta 2011 Stanford, Kalifornia) oli yhdysvaltalainen tietojenkäsittelytieteilijä. Hän otti ensimmäisenä käyttöön termin tekoäly () 1950-luvulla ja sai vuonna 1971 työstään Turing-palkinnon. Hänet tunnetaan lisäksi Lisp-ohjelmointikielen kehittäjänä. McCarthylle myönnettiin Kioto-palkinto 1988 ja National Medal of Science 1990. Stanfordin yliopiston tietojenkäsittelytieteen professorina hän toimi vuodesta 1962 (emeritus 2001).


title: John McCarthy

text: McCarthyn vanhemmat olivat maahanmuuttajia. Isä John Jack Patrick oli irlantilainen ja äiti Ida Glatt liettuanjuutalainen. Perhe menetti kotinsa 1930-luvun laman aikana ja muutti Bostonista New Yorkin ja Clevelandin kautta Los Angelesiin. Jackin terveydentila ei ollut hyvä, ja vanhemmat toivoivat muuton Los Angelesin ilmastoon muuttavan tilannetta. McCarthyn molemmat vanhemmat olivat aktiivisia työväenliikkeen kannattajia ja kuuluivat useita vuosia kommunistiseen puolueeseen, mutta erosivat siitä kun todellisuus Neuvostoliiton tapahtumista paljastui heille.


title: John McCarthy

text: McCarthy opiskeli nuorena itsenäisesti differentiaali- ja integraalilaskentaa California Institute of Technologyn (Caltech) käyttämistä oppikirjoista. Hän pääsi Caltechiin opiskelemaan 1944. McCarthy löysi alansa osallistuttuaan vuonna 1948 Caltechissa seminaariin, joka käsitteli automaatteja, aivoja ja älykkyyttä. "AI Magazinen" julkaiseman artikkelin mukaan McCarthyn tavoitteena oli tästä lähtien kehittää koneita, jotka ajattelisivat kuin ihminen. McCarthy suoritti samana vuonna loppuun alemman korkeakoulututkinnon Caltechista ja jatkoi opintoja Princetonin yliopistossa. Hän valmistui tohtoriksi 1951. Princetonissa McCarthy tutustui Marvin Minskyyn, jonka kanssa hän teki useita yhteisprojekteja seuraavien vuosikymmenien aikana.


title: John McCarthy

text: Valmistuttuaan McCarthy jatkoi Princetonissa opettajana. Vuonna 1953 hänestä tuli Stanfordin yliopiston dosentti. Kaksi vuotta myöhemmin hän siirtyi Dartmouth Collegeen, jossa hän 1955 ehdotti tekoälyä käsittelevän tutkimusseminaarin järjestämistä. McCarthy oli ensimmäinen, joka käytti julkisesti nimitystä ’artificial intelligence’ eli tekoäly. Termi oli keksitty alkujaan vain mainostamaan konferenssia, mutta se jäi elämään.


title: John McCarthy

text: McCarthy siirtyi vuonna 1958 Massachusetts Institute of Technologyyn, missä hän perusti Marvin Minskyn kanssa MIT:n tekoälylaboratorion. Samana vuonna hän esitteli Lisp-ohjelmointikielen, joka on Fortranin jälkeen toiseksi vanhin ohjelmointikieli. McCarthy kehitti kieleen myös niin sanotun automaattisen roskienkeräyksen, jonka hän lisäsi Lispiin vuonna 1959. Tekniikka on edelleen käytössä esimerkiksi Java-kielessä. Tämän lisäksi MIT:ssä ollessaan McCarthy kehitti tietokoneiden osituskäyttöä, jonka auttoi hajautettujen järjestelmien kehittymistä.


title: John McCarthy

text: McCarthy palasi Stanfordiin tietojenkäsittelytieteen professoriksi vuonna 1962. Vuonna 1964 hän oli perustamassa Stanfordin tekoälylaboratoriota eli SAILia, joka sai rahoituksensa Pentagonilta. Sen tavoitteena oli kymmenessä vuodessa kehittää toimiva tekoälyjärjestelmä. McCarthy oli laboratorion johtajana 1965–1980.


title: John McCarthy

text: McCarthy sai kuuluisuutta 1966, kun hän järjesti yhdysvaltalaisten ja neuvostoliittolaisten välille neljä yhtäaikaista tietokoneshakkipeliä. Otteluista kaksi päättyi neuvostoliittolaisten voittoon ja kaksi tasapeliin. McCarthy kutsui shakkia ja muita lautapelejä ”tekoälyn "Drosophilaksi"”, millä hän viittasi "Drosophila"-suvun banaanikärpäsen merkitykseen perinnöllisyystieteelle. Hän ei ollut kuitenkaan kiinnostunut kehittämään tekoälyä shakkipelejä varten eikä siksi innostunut, kun Deep Blue -shakkiohjelma voitti vuonna 1997 shakin maailmanmestari Garri Kasparovin.


title: John McCarthy

text: Association for Computing Machinery palkitsi vuonna 1971 McCarthyn tietotekniikan merkittävimmällä palkinnolla Turing Awardilla. Vuosina 1978–1986 hän kehitti epämonotonista logiikkaa. Vuosina 1987–1994 hän toimi Stanfordin insinööritieteiden tiedekunnan Charles M. Pigott -professorina. McCarthylle myönnettiin Kioto-palkinto 1988 ja National Medal of Science 1990. Hän jäi eläkkeelle vuoden 2001 alusta, mutta jatkoi sen jälkeen vielä Stanfordin emeritusprofessorina ja kirjoitti muun muassa verkkosivuilleen ideoita roboteista ja kestävästä kehityksestä.


title: John McCarthy

text: McCarthy oli kolme kertaa naimisissa. Hänen ensimmäinen vaimonsa oli Martha Coyote, ja he saivat kaksi tytärtä. Heidän liittonsa päättyi eroon. McCarthyn toinen vaimo ohjelmoija ja tutkija Vera Watson kuoli 1978 kiipeilymatkalla Annapurnalle. Hänen kolmas vaimonsa oli Carolyn Talcott, jonka kanssa hän sai pojan.


title: John McCarthy

text: McCarthy kuoli lokakuussa 2011 kotonaan Stanfordissa 84-vuotiaana sydänsairauteen.


title: John McCarthy

text: McCarthyn merkitys tietotekniikassa näkyy monella alueella. Hän käytti ensimmäisenä sanaa tekoäly ja oli yksi tekoälytutkimuksen uranuurtajista Marvin Minskyn, Nathaniel Rochesterin ja Claude Shannonin ohella. Lisäksi hän kehitti yhden merkittävimmistä ohjelmointikielistä, Lispin, ja oli keskeinen osituskäytön kehittymisessä.


title: John McCarthy

text: Lisp oli yksinkertainen ja selkeä ohjelmointikieli, jota käytettiin merkittävästi tekoälyn ohjelmointiin. Sen pohjalta tehtiin myös useita ensimmäisiä tietojenkäsittelyä käsittelevistä matemaattisista tutkimuksista. Lisp oli myös monien muiden ohjelmointikielten edeltäjä, ja esimerkiksi olio-ohjelmoinnin Smalltalkin kehittäjä Alan Kay opiskeli McCarthyn SAILissa ennen siirtymistään Palo Alto Research Centeriin. Lisp ja McCarthy vaikuttivat suuresti Kayn töihin, ja Kay sanoi myöhemmin, että Lisp on paras ohjelmointikieli.


title: Efstáthios Chorafás

text: Efstáthios Chorafás (, 1871 – ?) oli kreikkalainen uimari, joka osallistui vuoden 1896 kesäolympialaisiin voittaen kaksi pronssia.


title: Efstáthios Chorafás

text: Chorafás oli ainoa uimari, joka osallistui jokaiseen kolmeen kaikille vapaaseen uimalajiin. Hänen aikojaan kilpailuissa ei tiedetä, eikä hänen sijaansa 100 metrin vapaauinnissa, mutta tiedetään, että Chorafás sijoittui kahdella muulla uimamatkalla kolmanneksi. 500 metrin vapaauintiin ei osallistunut kuin kolme uimaria, joten Chorafás voitti pronssia sijoittumalla viimeiseksi.


title: Erna Solberg

text: Erna Solberg (s. 24. helmikuuta 1961 Bergen) on norjalainen poliitikko ja Norjan pääministeri 16. lokakuuta 2013 alkaen.


title: Erna Solberg

text: Solbergin isä Asbjørn Solberg (1925–1989) työskenteli konsulttina kunnallisessa Bergen Sporvei -liikenneyhtiössä, ja hänen äitinsä Inger Wenche Torgersen (1926–) oli toimistotyöntekijä. Erna Solberg oli perheen kolmesta tyttärestä toiseksi vanhin.


title: Erna Solberg

text: Solberg valmistui vuonna 1986 Bergenin yliopistosta.


title: Erna Solberg

text: Solberg aloitti poliittisen uransa Bergenin kaupunginvaltuuston varajäsenenä (1979–1983). Hän eteni jäseneksi (1983–1991) ja tuli vuonna 1989 kansanedustajaksi suurkäräjille. Vuosina 2001–2005 hän oli maansa kunta- ja alueministerinä.


title: Erna Solberg

text: Solberg kuuluu konservatiivipuolueeseen. Hän toimi sen varajohtajana vuosina 2002–2004 ja on toiminut puheenjohtajana vuodesta 2004. Konservatiivipuolueen johtama porvarillisten puolueiden ryhmä voitti vuoden 2013 vaalit, joiden jälkeen konservatiivit ja edistyspuolue muodostivat Solbergin johtaman vähemmistöhallituksen. Sen tukipuolueina ovat liberaalit ja kristillinen kansanpuolue.


title: Erna Solberg

text: Solberg on Norjan historian toinen naispääministeri.


title: Brasilian Grand Prix 2005

text: Brasilian Grand Prix 2005 oli Formula 1 -kauden 17. osakilpailu, joka ajettiin 25. syyskuuta 2005 Interlagosin radalla Brasiliassa. Kilpailun voitti McLarenilla ajanut Juan Pablo Montoya, jolle voitto oli kauden kolmas.


title: Kathrin Zettel

text: Kathrin Zettel (s. 5. elokuuta 1986 Göstling an der Ybbs, Itävalta) on itävaltalainen uransa lopettanut alppihiihtäjä, joka oli erikoistunut tekniikkalajeihin. Zettel kuului Itävallan joukkueeseen, joka saavutti joukkuekilpailun hopeaa Bormion MM-kilpailuissa 2005. Val d'Isèressä 2009 Zettel voitti superalppiyhdistetyn kultaa ja Garmisch-Partenkirchenissä 2011 pujottelussa hopeaa. Sotšin olympialaisissa 2014 hän sai pujottelussa pronssia. Maailmancupissa hän saavutti yhdeksän voittoa, joista seitsemän suurpujottelussa ja kaksi pujottelussa.


title: Kathrin Zettel

text: Zettel lopetti uransa kauden 2014–2015 jälkeen lonkka- ja polvivammojen vuoksi.


title: Suomalaiset opiskelijatapahtumat

text: Suomalaiset opiskelijatapahtumat ovat osa opiskelijakulttuuria. Tapahtumat on listattu aakkosjärjestyksessä.


title: Suomalaiset opiskelijatapahtumat

text: Akateeminen Aurajokilaivuritutkinto, lyhyemmin AATU on vuosittain Turussa, toukokuun puolivälissä järjestettävä opiskelijatapahtuma, jossa osanottajat kiertävät Aurajoessa sijaitsevia ravintolalaivoja sekä muita ennalta nimettyjä Aurajoen lähiympäristön anniskeluravintoloita. Kustakin suorituspaikassa ostetusta juomasta saa leiman tutkintokarttaan. Aurajokilaivuritutkintoa on järjestetty vuosittain vuodesta 1995 alkaen, esikuvanaan muissa yliopistokaupungeissa järjestetyt vastaavanlaiset ravintolakierrokset. Tutkintoon osallistuu nykyisellään yli 3500 yliopisto- ja ammattikorkeakouluopiskelijaa ympäri Suomen.


title: Suomalaiset opiskelijatapahtumat

text: Akateemisessa Aurajokilaivuritutkinnossa on mahdollisuus suorittaa kahdeksan eri tutkintoastetta. Tutkintojen suoritusjärjestystä ei ole rajoitettu. Amiraalia ja sitä korkeampia tutkintoja suoritettaessa vaadittavien aikaisempien merkkien on oltava ommeltuna haalareihin. Tutkinnon suorittamiseen vaadittavat määrät juomia ovat:


title: Suomalaiset opiskelijatapahtumat

text: Tutkinnon suorittamisen voi aloittaa tutkintopäivänä haluamanaan ajankohtana kello 14 ja 16 välisenä aikana ja tutkintoaika päättyy kello 21. Kaikkien tutkintojen suorittamiseen on siis sama 5–7 tuntia aikaa.


title: Suomalaiset opiskelijatapahtumat

text: Akateemisen kyykän MM-kilpailut ovat jokavuotinen opiskelijatapahtuma Tampereen Hervannassa.


title: Suomalaiset opiskelijatapahtumat

text: Akateemista kyykän MM-kilpailuja on pelattu jo vuodesta 1966 lähtien ja vuonna 2018 pelattavat kisat ovat 53. järjestyksessään. Akateemisen kyykän MM-kilpailujen paremmin taltioitu historia alkaa vuodesta 1991, jolloin kisat järjestettiin Turussa Kupittaan kentällä. Kisojen järjestäjänä toimi Turun yliopiston Savokarjalainen osakunta. Kisat voitti todennäköisesti Blebeiji-kerho, koska he järjestivät seuraavat kisat vuonna 1992 Tampereella Hervannassa. Vuonna 1993 kisat järjestettiin Lappeenrannan Skinnarilassa. Vuodesta 1994 eteenpäin kisat on järjestänyt Tampereen Hervannassa TEA-club. Helmikuun toisena viikonloppuna pidettäviin kisoihin osallistuu vuosittain yli 4000 akateemista kyykkääjää ympäri Suomen. Kisoissa on neljä sarjaa: yleinen sarja (sekasarja), naisten sarja, prosarja ja kansainvälinen I Speak English, eli ISE-sarja. Kisojen säännöt noudattelevat perinteisiä kyykkäpelin sääntöjä.


title: Suomalaiset opiskelijatapahtumat

text: Aleksanterinkadun appro on Lahdessa maaliskuussa järjestettävä yksipäiväinen opiskelijatapahtuma. Kolme matkailun laitoksen opiskelijaa laittoivat tapahtuman pystyyn isompien kaupunkien approjen innoittamana vuonna 2009. Tapahtuma järjestetään yhteistyössä LAMKOn kanssa. Tapahtuman teemassa seikkailee mukana vompatti, joka esiintyy myös asiaankuuluvissa haalarimerkeissä.


title: Suomalaiset opiskelijatapahtumat

text: Vapun aikaan Jyväskylän opiskelijat osallistuvat joukkueina leikkimieliseen kaupunkisuunnittelukilpailuun, missä kiertelevät rasteja ympäri Jyväskylää ja keräävät pisteitä. Voittajajoukkue lakittaa Jyväskylän Kirkkopuistossa olevan Minna Canthin patsaan ylioppilaslakkia muistuttavalla päähineellä.


title: Suomalaiset opiskelijatapahtumat

text: Fastlaskiainen on Turun yliopistojen ja ammattikorkeakoulujen yhteinen laskiaistapahtuma, jonka järjestävät TYY, ÅAS, TUO ja Novium. Tapahtuma pidetään Turun Vartiovuorenmäellä laskiaistiistaisin, jolloin opiskelijat kokoontuvat laskemaan mäkeä ja viettämään aikaa yhdessä. Tapahtumaan kuuluu myös perinteinen kilpailu ylioppilas- ja opiskelijakuntien sekä järjestöjen välillä. Tyylikkäimmin mäkeä laskeneet palkitaan.


title: Suomalaiset opiskelijatapahtumat

text: Helsingin yliopiston ylioppilaskunnan järjestämä fuksiseikkailu on Suomen suurin fuksitapahtuma. Tapahtuma järjestettiin ensimmäisen kerran syyskuussa 2014 ja sen jälkeen se on järjestetty joka syksy. Fuksiseikkailussa Helsingin yliopiston fuksit eli ensimmäisen vuoden opiskelijat kiertelevät joukkueittain eri puolille Helsinkiä sijoitettuja rasteja. Rasteilla tutustutaan ylioppilaskunnan toimintaan, kuten osakuntiin sekä aine- ja harrastejärjestöihin, ja rasteilla suoritetaan tehtäviä. Joukkueen on mahdollista voittaa jokin palkinto: vuonna 2015 palkinnot jaettiin eniten pisteitä saaneelle joukkueelle, parhaiten pukeutuneelle joukkueelle ja pisimmän matkan seikkailleelle joukkueelle. Fuksiseikkailuun osallistuminen on ilmaista. Seikkailun jälkeen on mahdollista osallistua jatkoille, jotka pidettiin vuonna 2014 ravintola Amarillossa ja vuonna 2015 yökerho Circuksessa.